text:
Seyku Usman Dan Fodio: Noddaandu Islaam e Mbayliigu Dawrugol
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.
Caggal ɗum o nawi ɗum haa e leyɗeele hawsankeeɓe goɗɗe ɗe, ko wayno Zamfara, ndi o waɗi e nder mum duuɓi joy. Sabu o wiy e binndanɗe makko, wonnde o tawii e nder mayri nokkuuji keewɗi ɗi Islaam yettaaki walla yimɓe ɓe cuwaa naatde he diine Islaam.
Hakke duuɓi sappo e jeenay (19) Seyku Usmaan ko ceerno egga-hoɗa tan mo alaa ɗo ñiiɓi, kanko e miñi makko kadi almuudo makko Abdullaahi haa biyiiko Fattaah Bello ari yanti e maɓɓe. Kala nokku mo o ari, so o wonii ɗoon ko juuti haa o darnii ɗoon dental, o woppidtu dental ngal gooto e almudɓe makko mo o hoolii, oon jokka golleɗe kanko o ɓenna fayde nokku goɗɗo.
Ko addani noddaandu Seyku Usmaan wonde heeriindu e nder daartol da’waaji e jihaaduuji e nder ɓaleeri Afrik walla boom mbiyen e nder winndere Islaam kala, ko noddaandu makko wonaa tan jeewte e waajuuji walla fellude tan e hoonaade, hayso tawii ɗuum fof ene heen. Seyku Usmaan huwtorii e noddaandu mum ko tinndinde, jannginde e haɓde e majjere tawa ko rewrude e binndol e momtude humam-binndaagu. O mo huwtortonoo Arabeere ngam winndude defte ɗe almudɓe makko janngirtunoo e nder duɗe e dente ɗe o sosi ɗe. O mo huwtortonoo ngal kadi ngam jaabtaade ɓatekeeji ummortonooɗi mo bannge-yoo e-bannge ɗi joom mum en ene kuccinatnoo e makko laaɓnde mum en e ko yowitii e da’wa makko walla ko wayno fatwaaji (ñaawooje) makko. Woɗɓe kadi ko seerenɓe winndatnooɓe ngam ñiŋde noddaandu ndu ene ceyfitamo tawa faandaare mum en heen wonno tan ko yiɗde faddaade ndee wempeƴere pinal arnde regginde penaale ɗe ɓeen seerenɓe kuwtortonoo ngam sokde keeweendi e renndo ngo e nder majjere; ko ɓeen ngoni waddatnooɓe junngo e laamɓe ɓe, mballita ɗum en e lorgol miskineeɓe e doofolɓe ko aldaa e lawol sariya. Kono kala nde gooto e ɓeen huccini e makko haala o winnda deftere o riiwta hujjaaji mum o rokka ɗum dalilaaji laaɓɗi tawa ko e faawaade e Qur’aan e Sunna Nelaaɗo (Yoo Allah Juul e mum hisna ɗum).
Kono Seyku Usmaan e almudɓe mum njonndinaaki tan e winndude e Arabeere, alaa, nde tawnoo o mo anndi wonaa jamaa o (dental ngal) fof waawi taraade binndi Arab walla waawi faamde ko winnda e ɗemngal Arab. Tuugnaade e ɗuum o huwtorii binndi ajami ngam jannginde yimɓe ɓee e neenawal mum en. Kanko e almudɓe makko ɓe kuwtorii jime (beyti) e ɗemɗe nokku o, ko wayno Pulaar/Fulfulde e Hawsankoore walla Tamaasik, ekn… ngam jannginde keeweendi ndii ko ɓe mbinndata e Arabeere ko, tawa ko e mbaydi newiindi faamde, weeɓndi reen’de kadi welndi reftaade. Ɗeen jime walla mbiyen beyti, lomtii jimɗi naalankooɓe e jabbaaji waɗti kala ɗo tolniɗaa nanataa ko neɗɗo ene beyta, gila e nder galleeji haa e jeereeji. Ko wonaa Seyku Usmaan, miñi makko Abdullaahi e ɓiy makko Fattaah Bello, almudɓe makko heewɓe kadi mbinndii. Ɓiyɗo makko dewbo ene wiyee Naana (Neene) Asmaawu, winndi ko heewi kadi firii hakke 25 e binndanɗe makko, waɗti ɗum en e Pulaar walla Hawsankoore. Jom galle Neene Asmaawu kadi ene wiyee Maalam Giɗaaɗo winndii ko heewi e Arabeere kadi e ɗemngal mum neenewal Fulfulde. Seyku Usmaan e almudɓe mum mbinndii e ndenndaangal fannuuji gannde janngetenooɗe e ngaan saanga e nder duɗe Islaam. Ɓe mbinndii e Fiqh, Siirah (Nguurndam Nelaaɗo), Tasawwuf (suufiyankeegal), Hiisa, Mbewu, Elmul Kalaam (theologie) Mantik[q] (logic) Safaara ( medicine), Daartol e iwdi Fulɓe. Eko anndaa, kanko Seyku Usmaan e miñi makko Abdullaahi e ɓiy makko Fattaah Bello, ɓe mbinndi 258 gollal, tuggude e yimre haa yettii e deftere haaloore e gootal e gannde jaŋtaaɗe dow ɗee. E deftere mum wiyeteende: Nguurndam e Golle Usmaan dan Fodiyo, Ismael A.B. Balogun, yaltinii heen doggol tiitooɗe 115 deftere ɗe Seyku Usmaan tan winndi. Yoga e ɗeen defte nana lelii hannde e nder defterɗi duɗe jaaɓi-haɗtirde Nigeria, ko wayno Ahmadu Bello University mo Zaria, ɓurɗo njanɗude e duɗe jaɓi-haɗtirde Afrik, walla Kano e Ibadan. Keewɗe e majje kadi ene piraa e ɗemngal Engele.
Ene jeyaa e defte Seyku Usmaan wiyeteende Kitaabul Farq. E ndeen deftere, Ceerno o ene ñiŋa heen laamuuji leydi hawsa e watulaaɓe mum en kadi o woppaani heen seernaaɓe ɓe o noddirta seerenɓe muuɗnateeɓe. Ñiŋoore Seyku Usmaan e dow laamɓe ɓe e nder Kitaabul Farq, ene waawi tonngeede e ɗeeɗo toɓɓe nay, koɓe:
- Leptooɓe Miskineeɓe
- Lorooɓe Doofolɓe
- Wuurɓe e belanteeje koye mum en
- Yaɓɓooɓe ñaawooje Sariya Islaam.
Yeru e toɓɓere arwannde nde, ceerno o ene huccina e laamɓe ɓee ɗeeɗo ñiŋooje, wonnde eɓe pawa e yimɓe ɓee kubbal (lempooji) di sariya yamiraani, ɓe caaynoo rewɓe ɓe ngonnda e mum en tawa ɓe ndesataa ɗum en,ɓe njoɓnoo e nder jeereeji juutiiji walla ɓe itta e dammuli mum en ko yamiraaka,laamu ngu ene fawa juuɗe mum e dow jawɗeele aynaaɓe hakke cogle tawa ɓe coodaani, so koɗo maayi e nder maɓɓe ɓe ƴetta jawdi mum hayso ronooɓe mum ngaranii keɓataa.Ene jeyaa e kubbe ɗe ceerno o ñiŋi ngal ɓe mbiyatnoo Jinngali, ko kubbal ngal laamɓe hawsankeeɓe naamnotonoo Fulɓe aynaaɓe.
E toɓɓere ɗimmere nde,lorgol doofolɓe, Seyku Usmaan ene ñiŋra laamɓe ɓe wonnde hay gooto waawaa yettaadeɓe sowonaa rewrude e watulaaɓe te ɓeen ko maa ndokkee njeenaari, laamɓe ɓe e koye mum en njaɓataa waɗde hay huunde tawa ndokkaaka mbelnaari. E nder nyaawooje maɓɓe ko kala ɓurɗo ko addi ko kanum rokketee ngoonga.
E toɓɓere tatiɓere nde o wiy laamɓe ɓe nguuri ko e bellanteeje koye mum. Ɓe nguuri ko e galleeji (palais) mawɗi cuɗaaɗi suɗngo fantungo, ɓe ndesa taaraaɓe ko alaa ɗo haaɗi, heen sahaaji gooto e maɓɓe ene jogoo haa rewɓe ujunere (wuluure), e ɓe piyanee bawɗi, kolli e nyaanyooji, ɓe njooɗoo e ɓe njeeba amooɓe.
E toɓɓere nayiɓere he o ñiŋi laamɓe ɓe e ko njaɓɓata ñaawooje diine ko, ko wayno waasde taƴde junngo gujjo, rajmude jinɗo walla nyaawde hadde e dow barɗo, ɗum woni warteede, ɗe ngeɗe fof so joom mum addii mbelnaari tan ɓe ngoppat ɗum ɓe mbaasa fawde e mum ko sariya yamiri ko.
NANA ASMA’U, DEWBO PULLO KAƁANANOOƊO WELLITAARE DEWBO DUUƁI 100, KO ADII DILLERE FEMINISMA
Nana Asma’u walla Neene Asmaawu, sabu ko noon woni innde ndee tigi, ko dewbo pullo lolluɗo he nder daartol Afrik kam e daartol diine Islaam. Neene Asmaawu (1793-1864) ko ɓiy Seyku Usmaan Dan Foodiyo, diidnooɗo laamu Fulɓe Sokoto o. Ko o dewbo ganndo, joom tiiɗndi e geɗal mawngal he nder leydi Sokoto (Nigeria), keɗananooɗo kadi o wonnoo… [Jokku Taro]
Natal Seyku Usmaan Dan Fodiyo (1)
Sayku Usmaan Ɓiy Foodiyo ko gooto e mujaddid en ɓurɓe teskeede e nder daartol Islaam haa ɓuri teeŋtude noon e nder ɓaleeri Afrik. Dan fodio (firti ko ɓiy Foodiyo e hawsankoore) hono no o ɓuri lollirde, ko Pullo jeyaaɗo to leydi Hawsa. Ceerno Maamuudu Jah mo Pete (Fuuta Tooro) ene wiya ko o Demdemo (yettoode makko ko Dem) kadi iwdi makko ko Jamaa-Alwaali, diiwan Tooro e nder leydi Fuuta Tooro…[Jokko Taro]


c: text/html

text:
Ɗerol Yahaaya tataɓol
Habaru dow ɗerol ngool
Yahaaya ɓii-Jebede, aahiijo Iisa *Almasiihu, winndii ɗerol yahde he Gayus. Gayus no tokki goonga, omo gollida mo, omo walla goonɗinɓe duu. Amma Diyoterefes kay salake haalaaji Yahaaya, o hiɗaa duu weernude goonɗinɓe Iisa.
Ko winndaa nder ɗerol ngool :
Cannooje (1-4)
Wallude sankitooɓe Habaru lobbo nokku fuu (5-8)
Laawol Diyoterefes he laawol Demetirus (9-12)
Baynodirol (13-15)
1
Cannooje
1 Miin, ardiiɗo hawriine goonɗinɓe winndi ɗerol ngool fa'ude to maa, aan Gayus, banndam korsuɗo goonga e goonga.
2 Banndam korsuɗo, miɗo du'oo heɓa tawee aɗa yamɗi, ko kawjiɗaa fuu no wooɗi hano no goonɗinol maaɗa wooɗiri. 3 Mi nani belɗum sanne wakkati banndiraaɓe meeɗen gom ngari kaalani kam dow no tiɓinoriɗaa goonga mo keɓuɗen oon, he no tokkirɗaa mo. 4 Walaa ko ɓuri welude kam, se hanaa mi nana sukaaɓe am no tokki laabi goonga ɗiin.
Wallude sankitooɓe Habaru lobbo nokku fuu
5 Banndam korsuɗo, golle lobbe ɗe ngaɗantaa banndiraaɓe meeɗen ɓe annduɗaa he baa ɓe a anndaa, no kollaa ko a kolniiɗo. 6 Ɓe ngaddi haala hidde maaɗa yeeso hawriine amin. Mi eeli ma walluɓe no welirta Alla heɓa ɓe ngaɗa jahaangal maɓɓe no haandiri. 7 Ngam kamɓe duu, dow innde *Almasiihu ɓe ngaɗata jahaangal maɓɓe. Ɓe tefataa fuu balla gom he mo goonɗinaay Iisa. 8 Ndenne, enen goonɗinɓe Iisa, eɗen kaani wallude ir himɓe ɓee, ngam laatoɗen wallooɓe goonga oon sankitoo nokku fuu.
Laawol Diyoterefes he laawol Demetirus
9 No woodi ko mbinndumi fa'ude he hawriine goonɗinɓe mooɗon, amma Diyoterefes, giɗuɗo ardaade huune fuu, wannaaka he ko mbinndumi ɗum sam. 10 Ngam majjum waɗi nde nii mi warowi, mi hollan golle nyidduɗe ɗe o waɗi, kanko tefoowo semteene amin, omo tokka, omo fena dow amin, amma ɗum fuu heƴaay mo, omo saloo weernude banndiraaɓe meeɗen, omo haɗa goonɗinɓe tawdaaɓe he makko ɓeen werna ɓe. Omo riiwa ɓe nder hawriine goonɗinɓe maɓɓe.
11 Banndam korsuɗo, too nyemmin ko boni, nyemmin ko wooɗi. Gaɗoowo ko wooɗi fuu no neɗɗo Alla. Gaɗoowo ko boni anndaa Alla abada. 12 Demetirus no neɗɗo lobbo, himɓe fuu no pilloo habaru makko, sabu nde nii goonga e hoore mum no woodunoo hunnduko wi'annoo o neɗɗo lobbo. Minen duu, miɗen kooli mo, aɗa anndi duu ceedaaku amin no goonga.
Baynodirol
13 Ko ngiɗumi haalande ma ɗum no ɗuuɗi, mi hiɗaa winndude ɗum, ɗum fuu ɗo. 14 Mi haaɓi en ngiidaay, kaalden hunnduko e hunnduko.
15 Higiraaɓe maa wonɓe ɗo no njewte. Miɗo yewta higiraaɓe meeɗen fuu, gooto gooto. Jam wonda he maa.

robotstxt: allowed

filter: keep


text:
Xamol
Zume woni maana nezzo java Yeesu yo Ceetoowo maaza?
Nooto
A javii Yeesu woni Ceetoowo maaza? To a yizi paama xamol ngol boozzum, doole artaa annda ko woni “Yeesu Almasiihu,” “mo maaza,” e “Ceetoowo.”
Moye woni Yeesu Almasiihu? Lenyol zuuzve njavay Yeesu Almasiihu yo nezzo koolaazo, o moodibbo mawzo, malla ma o annabiijo Jawmiraawo. Fuu ko wi’a dow maako yo goonga, amma nihi wannginaayi goonga no o woni. Baybul hollii Yeesu no Jawmiraawo nder vanndu, Jawmiraawo warti vii Aadama (raaru Yohana 1:1, 14). Jawmiraawo waru duuniyaaru ngam hollita’en, O yamzina’en, O wo’’ina-en, O yaafoo-en—nden o maayii ngam meezen! Yeesu Almasiihu yo Jawmiraawo, O Tagoowo, O Jaagorzo tedduzo. A javii o’o Yeesu?
Zume woni Ceetoowo, kadin ko wazi ngizan-en Ceetoowo? Baybul wi’i-en en fuu en ngazii junuuba; en ngazii aybe (Ruumanko’en 3:10-18). Ngam daliila junuuba meezen, doole Jawmiraawo tikkana-en nden hiitoo-en. Zatal go’ootal ngal eltuki-en ngam junuubaaji meezen to Jawmiraawo duumiizo mo walaa keerol kanjum woni eltol ngol walaa keerol (Ruumanko’en 6:23; Ruuya Yohana 20:11-15). Kanjum wazi ngizanzen Ceetoowo!
Yeesu wari duuniyaaru nden maayi ngam meezen. Mayde Yesu yo njobdi ndi walaa keerolngam junuubaaji meezen (2 Korintiyanko’en 5:21). Yeesu maayu ngam warta njobdi junuubaaji meezen (Ruumanko’en 5:8). Yeesu yovu ngam enen en mbaawataa njoven. Fintuki Yeesu vaawo maayde hollii Maayde Maako hexanii-en njobdi junuubaaji meezen. Kanjum wazi Yeesu laatii kanko tan Ceetoowo (Yohana 14:6; Kuuze Nulaave 4:12)! A javii Yeesu woni Ceetoowo maaza?
Yeesu woni “Mo maaza” Ceetoowo? Zuuzze e ngi’a yahuki haykaliiru woni Kiristaaku, wazuki dewe, e kadin/ malla wazataa gozzi junuubaaji. Naa non woni Kiristaaku. Kiristaaku ngu goonga woni sumpo maaza e Yeesu Almasiihu. Javuki Yeesu woni Ceetoowo maaza kanjum woni nuzzinki nder maaza e javuki-mo. Walaa seeteteezo e nuzzinki wovve. Walaa njaafeteezo ngam gozze kuuze. Zatal vurdungal seetee woni java Yeesu yo Ceetoowo maaza,nuzzina e maayde Maako woni njobdi junuubaaji maaza e kadin maayde Maako woni garantii hevuki ngeendam nduumiizam (Yohana 3:16). Yeesu woni Ceetoowo maaza?
To a nootake Yeesu yo Ceetoowo maaza aan, wi’I Jawmiraawo haalaaji zi’i. Anndutu, wi’uki ka’a do’a malla ngokka do’a hisnataama. Ko hisnata-ma woni nuzzina e Yeesu Almasiihu e timmoode kuugal maako dow kuroswal ngam maaza heva kisa junuuba. Do’a ka’a tan zum laawol holluki Jawmiraawo nuzzinki maaza e Maako nden ngettaa-Mo ngam Kisndam. “Jawmiraawo, e mi anndi mi wazii junuuba to Maaza nden haandi mi eltee. Amma mi nuzzinii Yeesu Almasiihu roondanake yam ngam non e nuzzinki yam e Maako mi jaafeteezo. Mi hevii humpitoore Maaza nde yaafuye kadin mi hoolake Ma dow Kisndam. Mi javii Yeesu woni Ceetoowo am! Mi yettii Ma ngam yaafuye maaza e barke kimminiize—kanje ngoni ngeendam duumiizam! Aamin!”
A havvii niyya dow Yeesu ngam ko njannguza zo’o? To non, kusu nyo’’u dow "Mi javii Yeesu Almasiihu hannde " dow pezel to les.
English
Zume woni maana nezzo java Yeesu yo Ceetoowo maaza?


text:
Hol ko addata likƴere ? Addata likƴere ko yah-ngartaa henndu nder poofirgol neɗɗo, yah-ngartaa mo saabotoo ɗum ɗaɗol tino “jofekuusol” (pneumogastrique), tawa ina «dilli» sabu baylagol nokku ɗo rewata ɗoo : nguleeki walla yiite ekn. Likƴere ina heewi arde e neɗɗo e sahaa mo yiɗaano ; ina heen sahaaji nii ina tampina neɗɗo. Ina heewnoo so joom mum «hulɓinaama» likƴere ndee dartoo.
Kono ina woodi peeje goɗɗe.
Ina e ɗeen peeje, ƴettude ɓooɗere galaas fawa ɗum e dow wuddu, sibu won ɗaɗol jkoondiri ndu e biiwol. Ina woodi feere woɗnde, so hooynaade haa hoore mum leƴƴitoo caggal, golƴoo ndiyam, walla turoo haa waare mum tukkoo e horde yardude ndee, yarda noon ndiyam ɗam. Feere woɗnde kadi ko muccude ɓooɗel suukara cuuwangel e biineegara…
So tawii ɗum fof nafaani, ajjo, wooda ɗo ɓil-ɗaa koyɗe maa, wooda pooɗanɗo ma balabe maa. Walla wooda ɗo nangti-ɗaa, mbeelaa. Ɗumɗoo ko mbele ɓalndu maa ina fooƴtoo, so won ɗo ɗaɗol ɓiɗtinoo e keeci maa, ɓiɗtitoo. Ina waawi noon likƴere ndee saloo dartaade fotde balɗe walla jonte… Oon sahaa ina gasa tawa ɗum jokkondiri ko e ñawu (ko nanndi e cumɓerel walla jabet, ekn…) walla tawa joom mum ina ƴetta safaara, ko nanndi e leɗɗe deeƴnooje… Ko waawi heen wonde fof, so likƴere juutii dartaaki, ina moƴƴi joom mum yaha to cafrowo…
Fooyre


text:
Siyaara Al Hajji Saydu Nuuru to Ndakaaru hikka oo maa ɓooy daarteede, sibu won geɗe kese e ñamri kesiri kollitaa e makko. Kanko woni siyaara 34ɓo baɗanaaɗo Al Hajji Seydu Nuuru Taal e Ceerno Muntagaa Taal. O udditaa ko ñalnde 30/01/2014 nder Jumaa Al Hajji Umaar Taal. Hikka o mawniniraa ko maaɗe tati teskinɗi, sibu o hawri ko e hitaande 150ɓiire birnagol Al Hajji Umar (1794-1864), e hitaande 150 ɓiire jibineede Al Hajji Saydu Nuuru Taal (1864-1981) e hitaande 100ɓiire jibineede Ceerno Muntagaa Taal (1914-2007.
Siyaara Al Hajji Saydu Nuuru to Ndakaaru hikka oo maa ɓooy daarteede, sibu won geɗe kese e ñamri kesiri kollitaa e makko. Kanko woni siyaara 34ɓo baɗanaaɗo Al Hajji Seydu Nuuru Taal e Ceerno Muntagaa Taal. O udditaa ko ñalnde 30/01/2014 nder Jumaa Al Hajji Umaar Taal. Hikka o mawniniraa ko maaɗe tati teskinɗi, sibu o hawri ko e hitaande 150ɓiire birnagol Al Hajji Umar (1794-1864), e hitaande 150 ɓiire jibineede Al Hajji Saydu Nuuru Taal (1864-1981) e hitaande 100ɓiire jibineede Ceerno Muntagaa Taal (1914-2007.
Seek Umar Taal : Seek Umar Taal jibinaa ko 1794 to Halwaar, saraaji Podoor. O naati Tijjanaagal law, tee alaa ɗo o ɗannanaaki ngam ɗaɓɓude ganndal. O fuɗɗorii fof ko Hamdallaay (Mali) e hitaande 1927, caggal ɗum o fayi Sokoto (Niiseriyaa) to Muhammed Bello, mo o tawi ina woni e laamaandi mum njooɗndi njuɓɓudi sanne. O ummii ɗoon o yaaɓani Makka. O yettoyii Makka ko e hitaande 1828. Ko toon o heɓi tiitoonde kaliifu tijjanaagal wonande Sudaan (noon aarabeeɓe mbiyatnoo Afrik hirnaange hannde oo) e juuɗe Seek Muhammed el Gaali, jahdiiɗo Seek Tijjaan. Ndeen o yahi haa duɗal jaaɓi haaɗtirde biyeteengal Al-Azhaar. Ko toon o ɓenndini feere makko umminde jihaadi so o artii.
Ko ɗum tagi, nde o artunoo tan, o yaaɓani sañde geese jokkondire teeŋtuɗe ngam huccande fellannde diine. O idorii fof ko resde ɓiy laamɗo Bornu e ɓiy Ahmed Bello, laamɗo Sokoto. Ko ndeen nii laamuuji gaadanteeji ɗii puɗɗii faayde sabu ƴellitagol jaawngol hoodere makko. Ko ɗum tagi, nde o ruttii Hamdallaay, Aamadu Seeku jaɓɓaaki mo no feewi. To Segu boom, laamɗo sanamiijo biyeteeɗo Ceefolo, jaggu mo, soki mo, sibu mum yiyde e tiimngal wileeɓe mum, wonde bone njogori ummoraade ɗum ko e oo ceerno mo jookodtaako. Hay nder Fuuta Tooro, leydi ɗo o jibinaa ɗoo, seerenɓe ardinooɓe ɗoon ɓee, ina kuli mo, ndeentii mo, nde tawnoo ɓeen, gila liɓi satigaagal e hitaande 1776, laamu mum en won ɗo yettaaki to bannge potal hakkunde juulɓe, sibu renndo ngoo ɓurnoo tuugaade ko e pecce kinɗe. Ndaa laawol Seek Umar al Fuutiyyu addi ngol, tuugii ko e potal e nuunɗal nder renndo kam e ɓiyngu yummaagu hakkunde juulɓe fof.
Ko Fuuta Jaloŋ dee o dañi jooɗoyaade. O sosi ɗoon duɗal. O fuɗɗii waajuuji (jeeyngal) makko ko e hitaande 1841 e fawaade e laawol sunniyeewol e laawol maalikeewol e suufiyeewol. E hitaande 1845, o tacci Siin Saalum e Bowaal e Kayoor ngam hootde cuuɗi maɓɓe. Nde tawnoo omo addori daraja toowɗo, hankati almudɓe ngoni tan e arde ina tarbikinoo ɗo makko ɗoo, kam e karbiyankooɓe jeyaaɓe e Fuuta Tooro. Ko ɗum addani Almaami sikkitaade mo nde o arti Fuuta Faloŋ omo ardi e mbeefeegu almudɓe e koninkooɓe, ɗaɓɓiri mo yo o luɓor ɗum laamaandi mum.
O eggi. E hitaande 1848 o waɗi tuddunde makko hidiinde ɗo Dinngiraay ɗoo, (e dow leyɗe ɗe o soodi e laamu Tammbaa). Oon sahaa omo wondi e ujunaaje ujunnaaje almuudo e kooninke ummoriiɓe e jookli diiwaan oo kala. Ɓe ngoni e soodde petelaaji e komersaaji Engele en to leydi ina wiyee Siyeraa Leyoon, wondude e weleede laamu Angalteer, njiɗnoongu gallinde feere Farayse yiɗde jiimde Afrik hirnaange.
E hitaande 1850 o ummini fellannde diine caggal nde laamɗo biyeteeɗo Tammbaa oo yani e makko, ngam telɓinde ƴellitaare faayiida makko e nokku hee. Ɓooyaani konu diine larwii laamuuji bambarankooɓe e manndinkooɓe keewɗi. O heɓti Ñooro, laamorgo laamu Masasi e hitaande 1854 caggal wolde mawnde. Duuɓi ɗiɗi pawtii heen o heɓti laamu bammbara mbiyeteengu Kaarta. Hankadi konu makko ina ɓeydoo yimɓe e coftal e semmbe fof. Bakkel nattii woɗɗude. Kono, koloñaal bonɗo biyeteeɗo Federba ina waɗti e makko hakkille.
Federba, nde waɗaa guwerneer e hitaande 1847 tan, yaaɓani ko mahde foor (tuddunde hanndaande), e nanondirde e haɓɓondirde e laamɗo Kaaso. Oon laamɗo noon, nde tawnoo ko juulɗo, Seek Umar mettini heen no feewi. O ummanii haɓde e oon laamɗo Kaaso.
Pelɓondiral makko gadanal e Federba waɗi ko e hitaande 1857, nde konu Seek Umar, fotde 25 000 kooninke, uddata Madiina (nder dowla Kaaso) fotde lebbi tati e balɗe jeeɗiɗi. Oon sahaa reennoo poosto Madiina oo ko tuubaako jilluɗo ina wiyee Pool Hool. Wonnoo faandaare konu Seek Umar ko uddude koninkooɓe Farayse ɓee e nder poosto hee haa ndunngu, tawa ɓe keyɗii, ɓe ɗomɗii. Kono uddo ngoo fof e juutde, ɓeen nangtii.
Kono, ɗo gardiiɗo foor oo laaratnoo jebbilaade ɗoo tan, hawri Federba suppitiima, ari, ina ardi e 500 kooninke tawi heen 100 ko raneeɓe. Nii woni ɓe ndiiwi konu Seek Umar, ɓe udditi foor oo. Federba e Seek Umar ciifondiri nanondiral deeƴre ngal juutaani balɗe, e hitaande 1860.
Caggal nde konu Seek Umar heɓti denndaangal laamuuji bambarankooɓe (Segu heɓtaa ko e hitaande 1861), Seek Umar raaŋani Hamdallaay, laamorgo Maasina. Ɗoo woni wolde ɓurnde mawnude nde konu Seek Umar haɓaa. Addi wolde ndee, ko laamɗo juulɓe gonnooɗo ɗoon oo, mooli laamɗo Segu, keefeero ina wiyee Bina Aali walla Aali Woyteela. Won mawɗo gooto wiyi en wonde ina jeyaa e ko addi ndee hare wonde “laamɗo Segu oo won konngol wiynoo Seek Umar, Seek Umar riddi mo, wiyi so wonaa o haalana ɗum hol sabaabu omo wiya ɗum ko o wiyi ɗum koo, o tuuba o naata diine Lislaam. Nde oon moolii to Aamadu mu Aamadaa, Seek Umar ari haa yettii wuro ngoo, nuli e makko yo o tottu ɗum mo o mooli oo, walla o tuubna ɗum. Oon ne wiyi Seek Umar, ɓayri oon mooliima e mum, waawaa mooltude ɗum, sibu ina anndi so Seek Umar heɓii mo ko baroowo mo. Ɗoon ɗo ɓe ngoni e haala gasaani, tawi koninkooɓe Seek Umar, haa arti noon e Fuutankooɓe ɓee tawi ñaññii, peetii njani e wuro hee. Hamdallaay yani ñalnde 16 marse 1852″. Kono maayɓe keewii, fotde 70 000 fittaandu. Daaɗe Aamadu Mu Aamadu e Aali Woyteela coƴƴaa.
Ɓe neldi konu ngam heɓtude Tummbuktu, kono ɓe ndonkani. Kaɓɓondiral konuuji fulɓe e safalɓe Kunta en e Bammbara en njani e konu Seek Umar. Oon sahaa tawi laamu makko yaajii sibu tuggi ko Mali haa Gine haa Senegaal. Kono caggal wolde Hamdallay konu jihaadi nguu waasii yimɓe heewɓe, tee ɓe tampii, ɓe ndañaani fooftaade ngam safrude ñawanɗe maɓɓe e yuɓɓitinde konu, tawi ɓe njanaama. Seek Umar kadi tawi nulii Alfaa Tijjaan, ganndo golwole, gooto e ardinooɓe konu makko yo yah yiyloyaade koninkooɓe. Oon nde artata, tawi, ñalnde 12 feebariyee 1864, Seek Umar wirniima e kaaƴe Bañnjagara. Alfaa Tijjaani Aamadu Taal lomtii mo e ngardiigu laamaandi ndii, sompi laamorgo mum ɗo Bañnjagara ɗoo. Ɓiyiiko (Ɓiy Seek Umar Taal) biyeteeɗo Aamadu Seeku oo noon laamiima Segu haa nde koloñaal itti ɗum ɗoon e hitaande 1893.
Al Hajji Seydu Nuuru Taal : Ko e ndeen hitaande 1864 taaniiko biyeteeɗo Al Hajji Seydu Nuuru Taal jibinaa to nokku ina wiyee Muniya. Baaba makko wiyetee ko Muhammaad Nuuru, yumma makko Aysata Kamisoko (Yo yurmeende Alla won e maɓɓe). Caggal nde o janngi e seernaaɓe heewɓe, o fayi Fuuta abbaade mawniiko Aamadu Muntagaa, ɓiy kaaw makko Muntagaa Seek Umar to Ɓoggee, Muritani. Kanko woni taanum Seek Umar gidiiɗo artude Fuuta Tooro. Ɗoon o naati duɗal Ceerno Aamadu Muttaar Saako, ɗoon e wuro Ɓoggee hee. Ko ɗoon o woni haa oon duwanii mo, rokki mo seedantaagal makko. E ngaal seedantaagal, Ceerno Aamadu Muttaar Saako, winndi heen : “miɗo seedtoo wonde alaa fof ko weñii ko njiy-mi e ɓiɗɗo tedduɗo hono Seydu ɓiy Seek Umar (Yo kisal Alla won e makko) e ɗiiɗoo duuɓi 8 ɗi o janngi ɗoo. Ko o woni ɗoo koo fof o nehii ko nehdi almuudo, hay so tawii noon mi haɗiino mo ɗuum sabu hiisaade o ummii ko ɗo teddi, so e Seek Umar al Fuutiyyu, kono o jaabii kam, o wiyi wonaa miin o waɗanta ɗuum, ko hoore makko o gollantoo. Gila nde nan-mi ɗuum e hunuko makko, ɓernde am deeƴi, nduwani-moo-mi udditaare hakkille e ganndal nafowal. Mi seerataa e duwanaade mo jamma e ñalawma mbele Alla ina moƴƴa e makko, rokka mo balɗe juutɗe, o wona cuɓaaɗo hakkunde yimɓe, ɗo o waawi wonde fof.” Seedantaagal ngal siifaa ko ñalnde 5 sulyee 1916 (10 Saabaan 1332 Hijriyya).
Nde o ummii Ɓoggee, o tiindii Ndar, ɗo o fotti e Ceerno mawɗo ganndo ina wiyee Seek Al Hajji Maalik Sih mo Tiwaawoon (Yo Alla wele mo).
O wondi e oon haa sankii e hitaande 1922. Al Hajji Saydu Nuuru Taal ko kalifu jooɗaninooɗo Seek Umar al Fuutiyyu. E oon sifaa o jokkii golle oon fuɗɗinoo to bannge renndo e diine e politik e jotondire. O haɓtiima hakke doole makko. E yonta makko o dariima darnde tiiɗnde, o woni jokkorgal hakkunde juulɓe e laamu koloñaal, ngam reende nafooje mum e hisnude ɗum en, e wallitde waasɓe e famarɓe doole e baayeeji e miskineeɓe. O dariima kadi ngam ɓallondirde miijooji hoohooɓe diine to Senegaal mbele koɗdigal mum en ina wona moƴƴal, pelle diine ɗee kadi mbaawi wondude e deeƴre. O meeɗaa seerde e daranaade jokkere enɗam hakkunde juulɓe e koye mum en, e hakkunde juulɓe e ɓe ngonaa juulɓe kadi. Annduɓe heen mbinndii moƴƴi makko keewɗi ɗii e ɗemngal Arab e ɗemngal Pulaar fof. Hanko fof e heewreede haɗaani mo ɗaccirde mo ndonu mawngu, so nehde baaɗiiko Seek Muntagaa Taal haa waawi lomtaade mo nde o ruttii e joom makko.
Ceerno Muntagaa Taal : Ceerno Muntagaa Taal jibinaa ko Ɓoggee e hitaande 1914. Jiknaaɓe makko ko ɓeeɗoo : Seek Aamadu Muntagaa e Salimata Joob (Yo yurmeende Alla won e maɓɓe). Ko baaba makko naatni mo jaŋde, idii jannginde mo, hade makko tawtoyde duɗal Seek Abda Jah to Haayre Laaw, caggal ɗuum duɗal Seek Haamid Sih to Jaataar. Nde oon ruttii e joom mum, o faati Haayre Laaw to duɗal Seek Muhammadu Seynu Abidiin Bah, gooto e annduɓe rowrowɓe e nder Fuuta. Caggal nde o joofni jaŋde makko o arti Ɓoggee o woni e jannginde. Kono kaaw makko Saydu Nuuru noddi mo yo ar, o sawndoo ɗum, mbele omo halfina mo golle kilifaagal. Nii woni o yahi Ndakaaru. Ceerno Saydu ina halfintunoo mo geɗe keewɗe e nder kewuuji diine walla geɗe renndo, ɗe o gollortonoo no ɓuri moƴƴude.
Nii woni o wonti cirridiiɗo kaaw makko, o wonti juuɗe mum, koyɗe mum e hunuko mum. Alla waɗi kadi yimɓe fof kormii mo heen, sibu jogodaade e mum en jotondire moƴƴe. Duuɓi 35 aɓe ngondi haa o hoosi e ngardiigu duɗal Seek Umar, o wayti no afo kaaw makko nii, keewnooɗo wiyde “Muntagaa Aamadu yonii kam ɓiɗɗo, Al Hajji Mammadu Muusaa Lih yonii kam jahdiiɗo”. Ɗum waɗi, nde Ceerno Saydu Nuuru wirnii, ceerno Muntagaa lomtii e ngardiigu galle oo fotde duuɓi 27, o waawii waɗde geɗe keewɗe e banngeeji ɗii kala; yo won to bannge diine, renndo, walla pinal. Ina jeyaa e golle ɗe o ɗacci : mahngo Jumaa Seek Umar to Ndakaaru; juɓɓingol Hadra aljumaa kala e mawningol jibineede nulaaɗo Allo (mo jam e kisal ngoni e mum oo); gartirgol ndonu ganndal taaniiko Sek Umar al fuutiyyu ngu koloñaal wujjunoo, suuɗoyi Farayse; gartirgol kedde kaaw makko (Liyetnaa) Abdullaay Taal ummaade Farayse faade Segu.
Golle makko moƴƴe keewi haa yarham mum Seek Muhammad al Mansuur Sih kalifu kuuftodinɗo Tijjaan to Senegaal waɗani mo jimol e hitaande 2007, ina jarfa mo…
Nde Ceerno Muntagaa wirnii, gorko tedduɗo, juulɗo, hono Seek Muhammad al Basiir Taal (Yo Alla reen mo) heɓti joɗnde kalifaa ndee.
Gasataa udden winndannde ndee, en kaalaani moƴƴere e yaajeende e yurmeende soomiinde e maccuɗo Hadra Umar hannde oo, hono Seek Muhammad el Madaani Taal, hooreejo Haɓɓere Almameeɓe Juulɓe Senegaal.
Tonngi ɗum ko Bookara Aamadu Bah


text:
Umaar El Beshiir, hooreejo Sudaan, yaltii kadi ɗo fotnoo loggaade. Ɗuum ko caggal nde ñaawirdu Pretoriyaa weddii haɗoore mo yaltude leydi Afirik bannge worgo, tuma nde o arnoo nootitaade batu kuuɓtodinngu 25ɓu fedde Ngootaagu Afrik (UA), jooɗinoongu tuggude 7 haa 15 lewru suwee 2015 to Johanesburg. Nde teleeji kolliri mo to pottital too, omo jooɗodii e laamɓe arnooɓe tawtoreede ɓee,
Umaar El Beshiir, hooreejo Sudaan, yaltii kadi ɗo fotnoo loggaade. Ɗuum ko caggal nde ñaawirdu Pretoriyaa weddii haɗoore mo yaltude leydi Afirik bannge worgo, tuma nde o arnoo nootitaade batu kuuɓtodinngu 25ɓu fedde Ngootaagu Afrik (UA), jooɗinoongu tuggude 7 haa 15 lewru suwee 2015 to Johanesburg. Nde teleeji kolliri mo to pottital too, omo jooɗodii e laamɓe arnooɓe tawtoreede ɓee,
omo moosa, moosaali ɓurtuɗi, maa mbiyaa ko belaa mawɗo o ardi. Ñaawirdu nduu yiɗnoo ko huuɓnude yamiroore manndaa Ñaawirde kuuge winndereere (CPI) bayyinoo, sabu tuumeede mo warhoore e waɗbonaagu ɓurtungu nder fitinaaji jooɓiiɗi piɗtaali limtilimtinɗe e hitaande 2003 to Darfuur, hirnaange leydi Suudaan.
« Amin mettini no feewi ko laamu Afirik worgo waɗaani fodde mum koo, so tawii ko jaggude mo, rokkita mo Ñaawirdu kuuge winndereewu ; amin njoginoo yaakaare no feewi e laamu nguu, kono noon ngu luulndiima jikke e ko ngu siifondiranoo, so tawii ko fotde jaggude mo. Etee Ngenndi Afirik worgo jeyaa ko e terɗe cosɗe fedde CPI nde », hono no Jams Estuwart (James Stewart), cukko porokireer Ñaawirde toownde CPI too wiyiri nii, ñalnde 15 suwee 2015.
Balɗe seeɗa ko adii pottital 25ɓal Afirik bannge worgo ngal, Meeteer Sidiiki Kaba, kalifu leydi Senegaal toppitiingal ko yowitii e Ñaawoore, jiiloowo golle goomu ngenndiije terɗe ciifɗi nanondiral ‘’Room’’, lawɗinoowal fedde CPI ndee, hollitiino e nder haalannde yaltunde ñalnde 13 suwee 2015, wonde ko « ina woodi jamirooje ɗiɗi gummoriiɗe e CPI mbele nanngugol Umar El Besiir potɗe siyneede, ko ɗuum waɗi Afirik worgo ina foti waɗde peeje fof ngam nanngude mo. » Ñaawirdu Pretoriyaa nduu ne, hollitii wonde « Ngenndi Afiriik bannge fergitiima no feewi, yaɓɓii doosɗe, tuma nde salii siynude yamiroore ndee ».
« Won ko CPI nafata » ?
Koragol huuɓnude teeɓtagol ngol, hay so jogiima mbaydi teeɗondiral semmbeeji, jaggiraaka ko ɗum njomngu to bannge fedde CPI ndee. Kono jooni, hono no Jams Estuwart wiyiri nii, woni garwaniiwol ko Ñaawirdu leydi ina enndinee marde e nder keeri ngenndi mum, laamɗo leydi gonɗo tawo e jappeere laamu, tuumaaɗo bonannde, dow yamiroore CPI. Ɗuum, e wiyde makko kanko cukko hooreejo porokireer oo, ina fira wonde Fedde CPI won ko firti. Kono ko wonande holi oon ?
Mbele wonaa seekannde mawnde heɓtiinde Afirik bannge worgo ndee, heɓtii doŋre Afirik ndee kala e kuuɓal ? Leydi ndii ina hollittunoo e kala tuma, wonde ina jogii ñaawirdu mum e ñaawgol mum keeringol. Kono cifti-nen, ko Kosazanaa Dlaminii Zumaa, meeɗnooɗo wonde jaagorgal geɗe caggal leydi ngenndi “Timtimol”, ngenndi Nelson Manndelaa, woni hannde jiiloowo Goomu fedde Ngootaagu leyɗe Afirik nana hakkunde fulla e taande.
Hooreejo leydi ndii Zakob Zumaa haaliino e yeeso Adunaaru nduu kala, yawre mum e innde mum, e innde fedde UA ndee kala, ko e nder hitaande 2013 wonnoo. Nana wona jooni dumunna juutɗo, ko daaɗe puɗɗii wonde e furƴinde fedde CPI ndee, nder tippudi golle mum. Aɓe koddiri, ko ina wayi no Ñaawirdu ndu sosanaa tan ko afirikinaaɓe, ellee ko kañum en tan ngoni waɗ-boniiɓe e nder winndere ndee kala. Hitaande maaynde ndee, hono debbaajo Mayitee Mashabaan, jaagorgal toppitiingal ko yowitii e jotondire ngenndi Afiriik bannge worgo, bayyiniino : Ñaawirdu toowndu CPI nduu ina woofi gollal ɗaminanoongal e mum ngal, ndu heddaaki so wonaa e koyɗol muumo. Ko ɗuum waɗi, e wiyde makko haa jooni, jotondiral e fedde ndee ina foti yuurniteede sanne.
Ko e ndiin mbaydi, e nder jookli pottital ngal, hay sinno “jotondiral” e ñaawirdu toowndu CPI wonaani e ginol golle joɗnde ndee, baŋ-yoo-baŋ, ko ɗuum tan raaktetenoo, ko ɗuum ñuumbundirtenoo. Wonande Josef Chilenngi tergal dowrowal nder Goomu e nder fedde UA toppitiingu ko yowitii e faggudu, renndo kam e pinal, oon kam sadditi ngal ko dow : « Ngenndiije terɗe ñaawirdu CPI ndee, ina mbaawi yaltude nde, so tawii waylowaylo luggiɗngo feewanaaka. Doŋre Afirik ndee ina anndiraa ñaawirɗa mum, ɗowngu mum, kam e jojjanɗe aadee dewɗe laawol. Ɗuum noon, alaa ñaawirdu gannabayanteewu jogorndu arde yerɓinde nguurndam amen politik, faggudu, maa renndo ».
To Afirik bannge worgo too, lannda ngonka e laamu kaa e oo sahaa (ANC), kam ñiɓii tugaaje mum gadane kollitooje wonde fedde CPI ndee nattii jogaade ɗoon darnde ! Lannda kaa waɗii eeraango nde ɗowngu laamu yeewtata heen ko yaawi to parlamaa.
Jooni kay heddii ko holi no Afirik worgo ndeŋkortoo e tuuba mum horde baa, sabu alaa e sago, ngenndi ndii adda dalillaaji paamnooji winndere ndee, holi peke e peeje ɗe Umaar El Besiir waɗi walla waɗde e laamu nguu, haa yalti leydi ndii, hooti ko adii nii ko batu nguu ina gasa ? Ñaawirdu Pretoriyaa nduu, tuma nde waɗi gollal haa timmi ndee, holi no laamu nguu jaɓɓorii yamiroore teeɓtaade mo ndee ? E oo sahaa, Ñaawirdu Pretoriyaa nduu rokki ɗowngu laamu nguu tan yontere wootere mbele jaabtaade naamnde ɗee ? Eywa, so wonaa ɗuum noon ? Holi baɗte jogorɗe wonande leydi Afirik worgo, tuma nde luulndii yamiroore ndee ? Ko waawi heen wonde fof, Baruyel kam nana cuuɗi mum en forti koyɗe mum. Mbele hankadi o waɗtataa ɗeŋƴaade ɗanle caggal leydi makko ? Pulaar kam ina wiyatnoo « koyngal e mboddi, so ina ndoga e leydi, maa meeɗ nde kawri ».
Dooro Gey-Boobo Loonde


text:
Home -- Fulfulde -- Perform a PLAY -- 124 (The best counselor 1)
124. Waajotooɗo åurɗo e moýýude on 1
Hari eååooje fii jaååagol Lanɗo leydi ndin on no jokkaa muraadu moýýuru (hito liital ngal). Raayaaji ɗin townaa, nafakkaaji welɗi åannaa, senditanaa yimåe åen. Feeto waɗanaango ngon oo lanɗo Israa’iila wi’eteeɗo Jiryatu laamiiɗo leydi hikkorndi ndin sengo nano, ko feeto ngo sugu mun yi’otaako. Hari himo sogitinoo wondema janfa no åaawo ngal. Tawi Akaabu lanɗo on habbaaki ko juuti fii no o feññinira faale makko ɗen.
Akaabu : "Ko onon yo Jiryatu lanɗo on, hinaa min jeyi han kadi Ramooti. Ɗun no sonjin-mi. Hara hiɗon waawi wallitaade lan no mi hettira saare nden?"
Jiryatu : "Pellet. Hiɗon waawi tanýinord suufaaåe an åen. Kono hara moýýaa ka adoren taho landagol Alla waaju makko on? Ko ko mi faalaa kon tun mi waɗata."
Hino moýýi ka diisoden hara Alla no tawaa e nder mun. Ýettu Jiryatu lanɗo on fii ko wonanamaa misal. Miɗo felliti ko gunndoo makko on fii hendagol makko polgal ngal non. Hari yimåe åen fow no yiɗi Jiryatu. Himo joginoo miliyonji suufaaåe. Gooto e ayåe makko åen suusaali yanande mo. O hendino dokke iwruɗe e nokkeeli ɗuuɗuɗi.
Ko Alla woni waajotooɗo Jiryatu on. O torii Alla yo o waajo mo e nder kala ko o jokkata.
Akaabu kan hari hinaa non few o wa’itata. O yiɗaano tindineede ko åuri e fanɗude.
Ɗun kadi no waawi arude ka wonɗon ɗon nde faalaɗaa tindinde woååe yo åe heɗo Alla. Åe wi’amaa wondema ɗun ko e ɗiya saa’iiji feýýunooɗi waɗetee, wano fewndo oo lanɗo wi’eteeɗo Akaabu.
Akaabu : "Hara hiɗen haani waɗude ɗun? Awa, yo jiyaaɗo, noddee annabaaåe åen!" (Hito teppe ɗen)
Akaabu : "Hara en yananay saare wi’eteende nden Ramaati kaa en yanantaa nde?"
Annabaajo : "Yanee e mayre! On hendoyto polgal ngal, ko pellet."
Lanɗo wi’eteeɗo on Akaabu no weltii. Kono oo lanɗo wi’eteeɗo Jiryatu kanko o weltaaki. Himo waawi sendindirde hawa Alla kan, kan ɗon hika serti. Åen annabaaåe 400 hari ko fenooåe. Åe yewti Akaabu lanɗo on ko o faalaa nanugol kon, sabu åe yoåano fii yo åe waɗu ɗen golle.
Jiryatu : "Hara hinaa annabaajo goo no woodi mo gaseten landaade?"
Akaabu: "On no woodi, kono miɗo añi mo. Ko piiji hulåiniiɗi tun o feññinta."
Jiryatu : "Addee mo ɗoo."
Miikaa arii. Ko nelaaɗo Alla haqiiqaajo, wonde, himo yiɗi waɗugol jalnori.
Akaabu : "Miikaa, hara hiɗen haani yanande Raamati?"
Miikaa : "Ko haqiiqa. On foolay ngaño on."
Akaabu (o jiåii) : "Hiɗaa haani yewtude goonga on. Ko honɗun Alla yewtu maa?"
Hara himo faalanoo tigi heɗitaade waajuuji Alla ɗin? No gasa ka o ara e heɗitaade, kono o huutortaa.
Miikaa yaltini non soobee on.
Miikaa : "Alla hollii lan wondema suufaaåe maa åen wontoyay neeåataa baali ɗi alaa ngaynaako. An oo lanɗo wi’eteeɗo Akaabu, konu maa ngun artoyay ka maggu hara a tawdaaka e maggu."
Akaabu (tikkere) : "Hara on heɗike ɗun? O happanii lan wareede. Bugee mo ka nder kaso! Kisan kisan!"
Ka taariika hikkotooɗo, a nanoyay fii ko feýýunoo kon. Hara a heɗitoto ɗun?
Yewtooåe : Fillitotooɗo, Jiryatu, Akaabu, Miikaa, annabaajo
© Copyright : CEF Allemagne


text:
Holko wonata batte dartingol ɗee golle e ngal ballal jawdi hakkunde Faransi e Sentrafrik?
Saakitaama ñannde :
Hannde e alkamisa, ñannde 10 lewru 6ɓuru 2021 ka taskaram On Tottaama Konngol, on feññinanii men yi’annde ko faati hollitugol Faransi wonnde ɓe dartinii balle maɓɓe e gollidal kunu maɓɓe e Sentrafrik.Holko wonata batte dartingol ɗee golle e ngal ballal jawdi hakkunde Faransi e Sentrafrik?Tawu si ɗum addantaa Sentrafrik caɗeele?
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
E Innde Alla jom yurmeende Aduna e wattannde. Daartol jibineede Annabi Ismayiila (JKM) ummoraade e haajara. Kanko Ibraahiim, laatiima nde o wonno to leydi Bayti Elmakdis, o duumii toon ko ina tolnoo e duuɓi noogaas, omo wonndi toon e hono jom suudu makko gadano inna wiyee Saarata, oon woni mo o ɓuri ɓooydude, oon wiyi mo kanko annabi Ibraahiima (JKM) “miin de hankadi, haadi en ngonndii ko foti nii juutde mi jibinaani, ma a taw ko Alla toowɗo oo, ko kañum haɗi mi jibinde ɓinngel, ɗuum noon waɗ feere naataa e leñol am ngol, ƴeewaa heen cuddiiɗo mbele Alla hokka en heen ɓinngel.”
Ibraahiim, (JKM) jaɓani mo ɗumɗoon. Annabij Ibraahiim (JKM) felliti ƴeewde dewbo goɗɗo ngam dañde ɓiɗɗo, o yiilii e nder leñol Haajara en ngol haa o yiyti Haajara yo mbelemme Alla won e mum (MAM), Annabi Ibraahiim (JKM), resi Haajara. Ndeen o resii Haajara e nder ɗuum Haajara mooɓani mo reedu ɓiyii ɓe Annabi Ismaayiila (JKM).
E Miijo annduɓe maɓɓe e oon yonta, ɓe mbiyi : “ndeen Haajara mooɓi reedu Ismaayila tan, hoodere mum ɓamtii no feewi, jimme mum ɓeydii, ko haala mum tan haalate.” Caggal ɗuum, Saarata jamirnooɗo jom galle mum Annabi Ibraahiima (JKM), yo ƴeewoy debbo goɗɗo, kañum ne kiraam naati ɗum ngam ina wayi no o yejjitaama, o wullitii ɗuum to jom galle makko annabi Ibraahiim (JKM), Annabi Ibraahiima wiyi mo “ndeeɗoo ɓamtaare e ƴellitaare e jimme nde Haajara heɓi, ɗum ko Alla toowɗo oo waɗi ɗuum, wonaa miin waɗi ɗuum.” Annabi Ibraahiima wiyi mo, “jooni kay, haadi a saliima ko kaal-mi koo, yah, waɗ ko mbaawɗa e makko.”
Ndeen Haajara nanii ndeen daande nde Annabi Ibraahiima haali, o huli o dogi o yalti galle oo e wuro ngoo, o fayi to yitere wootere ina wonnoo e les naɗde Minaa, o suuɗoyii toon. Alla toowɗo oo neli Maleyka gooto e Maleykaaji mum e mbaydi neɗɗaŋke feewde e makko kanko Haajara, Maleyka oo tawi mo toon, wiyi mo : “oto hul, waɗi mi wiyde noon ko Alla toowɗo oo, ina waɗi moƴƴere e ooɗoo ɓiɗɗo mo caawɗa. Jooni, njamir-maa-mi ko yo a rutto to ngonno-ɗaa, hay huunde alaa ko waawi e maa ɗoon, etea ma jibin ɓiɗɗo gorko inniraa ɗum Ismaayiila. Soko Alla jaɓii, maa o won muumanteeri yimɓe kala, maa junngo makko fawo e dow yimɓe kala, etee maa o jogtoyo denndaangal leyɗeele musidaaɓe makko.” Ndeen Haajara nanii ɗeen jeertinanɗe e wasiyaaji ummoraade e ooɗo Maleyka, o weltii heen sanne, o yetti Alla no feewi, o ruttitii ɗo o wonnoo.
Daartiyaŋkooɓe Diinaaji mbiyi : “e nder weltinannde nde maleyka oo weltiniri Haajara ndee, ko ɗum rewi haa yettii Nelaaɗo Alla Mohammed (JKM), ɗum teddinori heen leñol arabeeɓe.” Kamɓe annduɓe ɓee kadi, ɓe mbiyi : “nde Annabi Ismaayiila Jibinaa ndee, e oon tuma tawi Annabi Ibraahiima ina yahra e duuɓi capanɗe jeetati e jeegom, ko adii jibineede Annabi Ishaaq duuɓi soppo e tati”, kono ɗoon ina waɗi luural hakkunde yoga e annduɓe daarti Annabaaɓe so ko Alla jaɓii ma en paamoy ɗum e ko faayi arde.
Hono ganndo biyateeɗo Sadi wiyi: “dental annduɓe diinaaji ina luurondiri to bannge kirsegol Annabi Ismaayiila e Annabi Ishaaq, ngam won heen mbiyi : ko Ishaaq wiyano ina hirsee, kono ɗumɗoon ɓuri fooɗtude ɗum ko joom defte en adinooɓe, kono ko ɓuri lollude koo, ko Ismaayiila (JKM), ɗum noon ko ummoraade e ɗemɗe yoga e Arabeeɓe waɗi noon ko eɓe noddiratnoo Annabi Mohammed (JKM) oo “eeyey maa, ɓiyi jom kirse ɗiɗi”, waɗi noon ko yimɓe ɗiɗo meeɗi hirsaneede ngam soodteede, ɓeen ngoni ɓeeɗo : Abdullaahi oon woni baaba mum Nelaaɗo Alla Mohammed (JKM) ngam taaniiko Abdul-muɗalabi hirsanino Abdaallaahi teemedere ngelooba ngam takkere nde waɗnoo, goɗɗo oo ko Annabi Ismaayiila.
Hono Ibnu Abbaas (MAM) wiyi: hono Annabi Ibraahiima meeɗii waɗde takkande Alla toowɗo oo, kanko tan e hoore makko o wiyi: “so mi dañii ɓiɗɗo gorko, mo mi hirsu ɗum ngam ɓadtoraade Alla toowɗo oo”, nde yahi haa ɗum juuti o yejjiti takkere nde o waɗatnoo Alla ndee.
Hono ganndo biyateeɗo Sadi wiyi : “Alla toowɗo oo hokki Annabi Ibraahiim ɓiyum Ismaayiila ko ɓuri duuɓi capanɗe tati ko adii jibineede Annabi Ishaaq (JKM). Koyɗol Annabi Ibraahiima (JKM) : ɗoon ɗo Ibraahiima tinaani maataani ina ɗaanii haa woodi ko wiyi mo “eehey maa Ibraahiima, Alla Toowɗo oo yamirii ma yo a huuɓnu takkere nde takkuno-ɗa ndee, so hirsude ɓiye tawa kirsir-ɗaa ɗum ko junngo maa.” Annabi Ibraahiim, wiyi ngirñet, o ummii omo wayi no kulɗo nii, waɗi noon ko ɗum arii e makko e nder jammaaji jeeɗiɗi deggondirɗi.
Hono Sadi wiyi kadi : “ndeen Annabi Ibraahiim tiiɗii e mum pellital hirsude ɓiyum Ismaayiila, o noddi Ismaayiila o wiyi ɗum: “ƴettu ɓoggol e jaasi”, Ismaayiila wiyi mo : “aan kam ko mbaɗataa ɗee geɗe ɗiɗi”? Annabi Ibraahiim wiyi mo “mbiɗo hirsoya njawdi ngam ɓadtoraade Alla toowɗo oo”. jooni noon kanko e ɓiyiiko Ismayiila ɓe occitii ɓe payi lakde, ɓe njahi haa ɓe ngari e les wimmbo haayre Saasa anmbara e nadde Minaa ndee, ndekete yoo Ibiliis mo Alla huɗi oo, feeñanii Annabi Ismaayiila e mbaydi mawɗo nayeejo mo leeɓi daneeji, kanko Ibliis o wiyi Ismaayiila (JKM) “aan kam Ismayiila oto payɗaa ?” Ismaayiila wiyi mo : “mbiɗo yahda e baaba am ngam ɓaɗtinoyde ɗum Alla toowɗo oo”. Caggal ɗuum, Ibliis mo Alla huɗi oo, wiyi: “eehey maa Ismaayiila ! Aan kam, aɗa anndi ko ngoolɗoon ɓadtagol ko woni ?” Annabi Ismaayiila wiyi mo alaa. o wiyii o yiɗi ko hirsude ma, miin noon ko mi deentinoowo ma tan. Refti heen ko Annabi Ismaayiila wiyi mo kanko Ibliis, “eehey maa Ibliis, aan kam, baabam Waɗiri ɗum ko ngam hoore mum walla ko ngam yamiroore Alla ?” Ibliis jaabii wiyi : “ko ngam yamiroore Alla.” Ismaayiila wiyi I bliis : “so tawii kirsugol ngol ko yamroore Alla, hol no calortoo-mi ɗuum, mi wawaa salaade ɗuum mbiɗo woofa Alla.” E dow ɗumɗoo Ibliis hersi, ruttii to woonno kono deeƴaani, ɓe njehi seeɗa tan Ismaayiila (JKM) , yeeƴii caggal mum haa yiyi Ibliis mo bone rewi oo ina ara caggal maɓɓe. O hocci haayre o weddii Ibliis, Ibliis ruttii. Ɓe ɓosi seeɗa kadi, Ibliis abbii ɓe, o yeccitii haa o yiyi Ibliis ina ara, o turii o hocci haayre o weddii ɗum, Ibliis dogi ruttii, ko noon ɓe ngoniri kanko Ismaayiila e Ibliis kuɗaaɗo oo, haa timmi laabi jeeɗiɗi. Ko ɗum woni kaaƴe jeeɗiɗi, ɗe kala hajjiyaŋke weddotoo ɗee gila ndeen haa jooni. Kono Ibliis woppaani ɓe, o faloyii ɓe to ɓe payi too.
Ndeen Annabi Ibraahiima e ɓiyum njettiima les wimmbo haayre ndee, Annabi Ibraahiim jooɗii, o wiyi : “ee hey maa Ismaayiila;” Ismaayiila wiyi mo : “eey baabooy am”, o wiyi : “miin dee ko Alla toowɗo oo lonngini mi e nder ɗoyli pecce jamma yo mi hirse ngam ɓadtoraade ɗum, etee mi yiyii ɗum e nder jammmaaji jeeɗiɗi deggondirɗi, jooni noon ƴeew no njiyir-ɗaa ɗum.” Jaabawol ngol, e no Alla wiyri ɗum e nder Ɓuraana tedduɗo oo : “joom am, hokku am ummoraade e moƴƴuɓe (100), min mbeltiniri mo cukalel kormangel (102).” Ndeen ngeel yontii, o wiyii “eehey maa ɓinngel am, miin de mi yiyii e nder ɗoyli mbiɗo hirsu maa, ƴeew no njiyir-ɗa” o wiyii “aan baabooy am, waɗ ko njamira-ɗaa ma a taw am e weleede Alla ummoraade e moƴƴinooɓe (102),” simoore saafaati, ndeke, ko ɓe njewtata koo fof Ibliis ina heɓi dow ina toŋŋinii ina heɗoo ko ɓe kaaldata. Ibliis wiyi : “alaa e sago mi annda ooɗoo fiyaaku ɗo joofata.”
Lelnugol Annabi Ibraahiim (JKM), ɓiyum Ismaayiila ngam haɓɓude juuɗe e koyɗe mum: Annabi Ismaayiila (JKM), nanngii Ismaayiila lelnii ɗum, o lelniri ɗum bannge ñaamo, o haɓɓi juuɗe ɗee e koyɗe ɗee, Ismaayila wiyi : “hoto haɓɓu juuɗe am e koyɗe am, hoto Maleykaaji mbiyde mi hulii walla mi saliima yamiroore joomiraaɗo jom baawɗe oo”, kono Annabi ibraahiim heɗtaaki ɗiin konnguɗi ina jokki golle mum, o ƴetti jaasi kii o fawi ɗum e goddol Ismaayiila, o woni e hirsude, o hirsi haa o tammpi, o ndaari jaasi kii o wiyi ma a taw ki welaani, o woogi ki e kaaƴe hee haa ki waɗti ɗeeɗde mo, o ruttitii e Ismaayiila, ina lelii ɗo gootel wawaa dillude, o woni kadi e hirsude haa o tammpi, hay huunde fofaani e daande ndee, caggal ɗuum Ismaayiila wiyi mo, “eehey maa baabooy am, hippu e dow gite am ɗee huunnde so wonaa ɗum so aɗa yiya gite am ɗee a yurmoto mi”, Ibraahiim (JKM) ƴetti huunde fawi e dow gite ɗee, o ƴettiti jaasi kii o woni e hirsude, o ñoƴƴi jaasi kii doole omo hirsa, hay huunde fofaaki e goddol ngol, o ƴeewi jaasi kii tan o seki o weddii ki sara maɓɓe. Ndeen o weddima jaasi kii tan, Alla toowɗo oo haalni jaasi kii, ki wiyi : “eeheey maa Ibraahiim, miin ngon-mi ko e hakkunde jamirooje ɗiɗi ceertuɗe, Sehil Alla ina wiya yo mi taƴ daande, Alla ina wiya mi hoto taƴ, etee miin noon keedtu-mi ko to bannge Alla toowɗo oo wonaa to bannge sehil Alla”; e konngol Alla e nder Ɓuraana tedduɗo oo: “ndeen ɓe njebbiliima omo leelii ɗo gootel (103) min noddi mo “eehey ma Ibraahiim” (104) a goongɗii e yiyannde maa, minen noon ko hono nii min njoɓirta moƴƴuɓe” (105) simoore saafaati, kaawise:101ha 105 . Ɗoon ɗo Ibraahiim ndarii jaasi kii ina haalana mo ko haɗi ɗum taƴde goddol Ismaayiila, ibraahiim woni e miijaade ko jaasi kii walla laɓi haala ko, o roŋki jebbilaade heen, o miiji yo a taw wonaa Ibliis mo Alla bonni o soomii ɗoon, o ruttiti o ƴettiti laɓi kii, o woni e hirsude Ismaayiila no o hirsiratnoo, Maleykaaji Asamaan e leydi e denndaangal muumunteewon ndilli ngoni e jebbilaade ɗo Alla ceniiɗo ina ñaago ina mbiya, “eehey maa joomiraaɗo jom baawɗe e kattanɗe, yurmo ooɗo nayeejo moƴƴo e ngelɗo cukalel teddungel.” Alla ceniiɗo toowɗo oo neli Jibiril mo kisal woni e mum oo, ina jogii njawdi haa yettii, o teeɓtii e junngo Ibraahiim joginoongo laɓi ngoo, o wiyi Ibraahiim : “ndah njawdi nani ngam coodtiigu Ismaayiila. A timminii fodoore maa, e takkere maa”.
Hono ganndo ina wiyee Saalabi wiyi : “ko ɗumɗoo woni hankadi layya waɗɗinaa e dow juulɓe hattanɓe.” Naamndal hol ko tagi e nder coodtiigu nguu Alla addanaani Ibraahima ngelooba walla ngaari ɓuri mawnude, o addani mo ko njawdi ? Jaabawol mum ko nii wayi : waɗi noon ko nde Ibraahiim yamiri ɓiyum Annabi Ismaayiila yo addoy ɓoggol e laɓi ndee, Ismaayiila naamndii baaba mum hol ko waɗata ɗee geɗe ɗiɗi, Ibraahiim wiyi mo : “mbiɗo hirsoya njawdi,” ko ɗuum waɗi Alla toowɗo oo, teeŋtini konngol sehil mum.
Jibiril Muusaa Joob
tonngoode: 46 56 51 10/ 22 80 27 45


text:
Duungal
Duungal (mawninirɗum duunde/suriire), ko wi'etee "continent" e ɗemɗe Faransi e Enngele, e haqiiqa on ko njoorndi, e maanaa leydi njoorundi ndin si eɓɓindiraama e ndiyam, e maayo. Ko tuddere leydi mawnde, nde ndiyam fiiltii. Winndere nden ana jogii duuɗe jowi. Kannje ngoni: Afirik, Yuroopu, Aasiya, Aameerik, Oseyaaniya. No woodi kadi wi'ooɓe Ostarali hade Oseyaani. Woɓɓe kadi na pecca Amriki waɗa duuɗe ɗiɗi: Nano Amriki (Amriki Rewankoori) e Nyaamo Amriki (Amriki Worgankoori). Woɓɓe kadi na ɓeyda heen duungal Antartiki ngal gilaasi woni e dow mum. Wonaa duuɗe fuu piiltiraa ndiyam, e piide misal keerol fay gootol walaa hakkunde duuɗe Yuroopu e Aazi ko taariika e pinal yimɓe majje tan ceerndata ɗe. Wano noon kadi Afirik e Aazi no nanngondiri seeɗa sabu leykal bi'eteekal "Suez" no tokkindiri ɗee duuɗe ɗiɗi.


text:
Annduɓe NASA njiitii ko sakkitii ko huunde haawniinde, so tagofeere nde jeyaaka e yuɓɓo naange tawi nguurndam ina aaɓnoo e dow mum, tawi kadi ko nanndunde no feewi e Leydi men ndii.
Mawneeki mayre kadi woɗɗondiraani e mawneeki leydi men ndii.
Annduɓe NASA njiitii ko sakkitii ko huunde haawniinde, so tagofeere nde jeyaaka e yuɓɓo naange tawi nguurndam ina aaɓnoo e dow mum, tawi kadi ko nanndunde no feewi e Leydi men ndii.
Mawneeki mayre kadi woɗɗondiraani e mawneeki leydi men ndii.
Ɗo nde tolnii e naange mayre ndee noon, so wiyaama ande waɗi ndiyam ndeelam, haawnaaki, tee weeyo mayre ina tekki.
Ɗum firti tan ko ande waawi hoɗaade, sibu ande henanii nguurndam. Ɗum firtaani eɗen mbaawi hoɗoyde toon, alaa. Firti tan ko ina waawi tawa tagoore woɗnde ina toon. Heddii tan ko Alla e mayre woɗɗude en, en mbaawaa laaɓeede no feewi ko woni toon, sibu yolnde hakkunde men e mayre ko 500 hitaande-annoore (hedde miliyoŋaaji joy miliyaar kiloomeeteer). Wonaa ngolɗoo tagopeeje nannduɗe e leydi puɗɗii yiyteede, kono, jiytanooɗe ɗee kala ina ɓallii no feewi koode naange mum en, ɗum noon ina nguli no feewi.


text:
Dental Leyɗe Erop no faandii daarnugol ballal maɓɓe to RCA
Saakitaama ñannde :
Woodegol Merseneerɓe riisnaaɓe, uytii nanondiral hakkunde RCA e Dental Leyɗe Erop. Fedde nden hino pehodaade tere mayre ngam daarnugol balle jaawdi maɓɓe e nder leydi ndin. Tijjaan Maalun BARI
Lebbi ɗiɗi caggal nde Faransi daarni ballal konu e ballal ɓeto kaalisi leydi, Dental Leyɗe Erop no faalaa waɗtude e taaɓande maɓɓe. Kamɓe kadi hiɓe anniyii daargol ballal ɓeto kaalis, emmbere miliyonji 30 eroo ɗi wallirta Banngi e seɗto arayngo ngoo. E oo saa’i ɗoo yewtere no dabbi hakkunde leyɗe 27 dental ngal. Ɓeydal doole riisnaaɓe, orngal huulanngal Faransi e Dental leyɗe Aduna (Miniska) woni sabu ngol jukkol.
Dental Leyɗe Erop no huli wota ballal maɓɓe huutore fii faggugol kono Santrafrik, ngal wallora merseneerɓe riisnaaɓe jeyaaɓe e Wegner, wonɓe e gollidude e konu RCA.
RCA _Son En République centrafricaine le ministère de la Défense réagit au rapport du panel d’experts de l’ONU publié dans la presse hie EDL_Merge@30-06-21(17_06_06).wav
Darnugol Faransi ballal mum, logginii gaawol ngol hakkunde Paris e Banngi. Laamu Faransi no tuumi guwernman oo bonnugol innde maɓɓe e saakitugol kabaaruuji ɗi wonaa goonga. Laabi heewɗi hooreeɓe leydi ƴetti ahdi accingol ɗum kono ɓe hunnaali. E bi’ol Faransi, juuɗe Ruusiya e ɓaawo ngal gollal bonngal. Gila maayde leyru 4ɓuru, Faransi nodditii kononkooɓe maɓɓe njowo wonnooɓe gollidude jaagorgal halfinaangal ndeenaagu. Ɓe darniino kadi eltugol kononkooɓe Santrafriknaaɓe.
Sintinde : Oni waɗii cimtol qirriingol wonnde Eltooɓe Riisnaaɓe no tuumaa waɗugol bone hakkeeji neɗɗo. yaltugol maggol no habbaa, jaabawol Banngii kadi no habbaa.


text:
Weeyo: Tuunugol henndu foofeteendu (Oksiijam) [Oo taskaram ko fillitaaɗo]
Saakitaama ñannde :
Keɗoɗee Kiiwal Taariindi ɗoo e RFI Fulfulde. E kaa ɗoo taskaramha, Abdullaay JALLO e hoɓɓe makko yewtay ko yowitii e tuundi henndu foofeteendu e nder Afrik.Holko ɗum waawi battinde e taarindi haa e cellal ɓalli ? Eɗen bismoo Ceerno Seeku Nfali SIISOKO, malinaajo gooto e arɗiiɓe suudu halfinaandu metewo e nder leydi Mali e sonna Aminata Mbow JOKHAAN, Senegalnaajo, arɗiiɗo suudu halfinaa nduu henndu foofeteendu.


text:
Aadee ko ko nattata woodde e winndere he. Alaa kombaaw-ɗen waɗde hankadi ngam falaade ɗuum. Hankadi ñaawaama ! No mbaaw-ɗen goongɗinirde kaaɗoo haala ? Jaaynde bayyinnde ɗum nde ko jaaynde ganndal heptinaande. Nde wiyetee ko Australian. Ko kayre bayyini haala ganndo gooto Ostralinaajo biyeteeɗo Frank Fenner, ceedtanaaɗo ganndal ko fayti e « ñifgol ciiri tagooje ». Omo jeyaa e «akaademi gannde» to Ostraali.
O heɓii njeenaaje keewɗe sabu wiɗtooji makko ; tee o wallifiima ko ina wona 100 winndannde ganndal siyaas. Omo yahra hannde e duuɓi 95. O heewaani haala. Ko o ganndo mawɗo ko fayti e « baylagol ciiri » (évolution), ganndal ngal o wiɗtiri e denndaangal mbaydiiji : gila e tolno ɓurɗo famɗude haa e ɓurɗo mawnude, e nder weeyo haa e taariindi.
E wiyde Fenner, ko en nattooɓe woodde sibu en keewii haa ɓurti. Ndeke kokeeweendi men jogori yooɓaade en. E wiyde Fedde Ngenndiije Dentuɗe maa limoore men yetto miliyaaruuji 6,9 ndeeɗoo hitaande. Ko ndiiɗoo keeweendi kam e« kuutoragol men ngaluuji tago » ngol yuɓɓaani, saabotoo majjugol aadee.
Batte gadane « sifaa nguurndam men » ko ɓeyadagol nguleeki weeyo : to ooɗoo fannu kadi Fenner moƴƴinaani jikke. E miijo makko, ɓeydagol nguleeki weeyo woni tawo koe fuɗɗoode mum, hay so tawii won ko puɗɗi-ɗen yiyde heen. O ɓeydi heen « Homo Sapiens ko ko majjata, ina gasa ɗoo e duuɓi 100. Ko noon kadi wonannde kullon keewkon. Tee hay huunde waawaa ɗum falaade hankadi. Mi yiɗaa haalde ɗum no feewi sibu won etotooɓe waylude geɗe ɗe ».
Wonannde Fenner, en mbaawaa daɗde ndeeɗoo fodoore : mbaaw-ɗen tan ko leeltinde huunde nde woorotaako.
Annduɓe heewɓe ina ngondi e makko e kaaɗoo haala, kono tan wonaa kamɓe fof calii wonde ko ɗum huunde nde waawaa duuñteede. Gooto e gollodiiɓe makko, biyeteeɗo Boyden, ɓuri moƴƴinde jikke. Oon wiyi « Ina gasa tawa ko Frank haali ko ina woodi, kono tan huunde e amen ina njaakorii maa aduna o faam ngonka ka, maa ɗum addan en waɗde mbayliigaaji katojinaaɗi haa njetto-ɗen ƴellitaare duumiinde. »
Fenner noon, ko e ngolɗoo konngol tan nanngtii « ko idii hannde ɓurnoo », « sukaaɓe tokosɓe yonta men hannde o kawroyta ko e aduna caɗtuɗo no feewi ».
Firo : Bookara Aamadu Bah
Ƴoogirde : slate.fr


text:
Laatiima hono ɓiyi Firawna debbo ina addanaa fooŋorde kaŋŋe ina jooɗii dow heen ina yeesoroo yeesoode kaŋŋe, ndeke yeesoode ndee saamii e les fooŋorde too. Maasaɗa ina wonnoo ɗoon wiyi : “yeesoode saamii e lehel keefeero.” Ndeke ɓiyi Firawna oo nanii ko o haali koo, o tikki o yahi, o haalani ɗum Baaba makko Firaawna, kañum ne tikkani Maasaɗa. O noddi reenooɓe makko yo ngaddu Maasaɗa. Ɓeen ngaddi oon haa darii e yeeso makko, o woni e naamndikinaade ɗum. Kanko Maasaɗa o wiyi “so tawii ko goonga, miin mbiɗo goongɗini Alla, haa teeŋti noon e Alla mo Muusaa e Haaruuna ndewata oo”.
Nde o gaynata haalde tawi Firaawna naatii fitina sekii haa ɓurti doole mum. Firaawna yamiri yo renooɓe ngenndi ɓee njaggu mo. Ɓeen njaggi mo. O wiyi ɓe “lelnee mo e dow nokku, ngajjinon mo, peŋon e juuɗe makko e koyɗe makko pontooje”. Ɓe ƴetti mo, ɓe liɓi mo, ɓe poocci juuɗe ɗee e koyɗe ɗee, ɓe peŋi heen pontooje. Nde ɓe ngaynii waɗde ɗuum, o wi yi ɓe “ngaddoyee sukaaɓe makko”. Ɓe ngaddoyi ɓiɓɓe Masaada fof. Kanko Maasaɗa noon, ko o debbo, ko o sehil Aasiyata jom suudu Firaawna no feewi, kamɓe ɗiɗo fof kadi, eɓe ngoongɗini Annabi Muusaa (JKM) sanne. Firaawna wiyi mo “ƴeew ɗo ngon-ɗaa ɗoo, hay sinno ko gorko ngonno-ɗaa alaa ko mbaawan-ɗaa hoore maahay dara, alaa ko haali noon ko a debbo. Jooni njiɗ-mi tan, ko ngoongɗinaa ko mi Alla, so aɗa yiɗi mi woppit maa, aan e ɓiɓɓe ma. So a saliima, mi wara ɓiɓɓe maa, mi fawa ɗum en e dow becce maa.” Maasaɗa salii wiyi “mbiɗo goongɗini Alla gooto mo alaa denndidiiɗo, Muusaa ko nelaaɗo mum.”
Firaawna ɓeydii naatde fitina o wiyi : “mbaree ɓiɓɓe makko fof njoowon ɗum en e dow becce makko ɗo o lelii ɗoo.” Ɓe nanngi ɓiɓɓe ɓee, ɓe mbari ɗum en, ɓe pawi e dow becce makko. O heɓɓitii o wiyi “jettooɗe ngoodanii Alla toowɗo oo”. Caggal ɗuum, ɓe itti ɓiɓɓe ɓee e dow makko, ɓe ƴetti mo omo wuuri, ɓe mbaɗi mo e nder wakannde njamndi wulnaande haa wiyi jaw, ɓe uddi. Ko heen o woni haa o maayi.
Maayde Aasiyata (JKM)
No Alla waɗata, ndeke ko Maasaɗa waɗdetee koo fof, Alla hollii ɗum Aasiyata e nder ɗoyngol mum jamma, ngam Aasiyata yiyii Alla ina tellini Maleyka Yurmeende ina weltina Maasaaɗa yo tiiɗnu ɓernde mum e mette ɗe waɗetee ɗee. Alla toowɗo oo ina resani ɗum tawtaari ɓurndi moƴƴude e teddungal to nokku Aljannaaji too. Kanko Aasiyata nde o fini o wiyi e nder Ɓuraana tedduɗo oo “joomi am mahan am galle ummoraade e maa to Aljannaaji, ndaɗndaa min e Firaawna e golle mum” simoore harminorde (tahriim) : kaawise, 11. Firaawna ine yiɗnoo warde Maasaɗa, jooni o dañii hujja no o wardi ɗum, o warii mo.
Nde Aasiyata finnoo e ɗoyngol mum tan, o diirani Firaawna o tawi ɗum ina jooɗii e jappeere mum, o wiyi ɗum “aan kuɗaaɗo oo, hay gooto a woppaani e les Asamaan Alla oo, aɗa faayti hoore maa sanne. Hol no foti ko muñ-ɗaa haa ko aɗa wara heedanɓe Alla toowɗo o ? Eehey maa kuɗaaɗo, hol no foti e ko ñaam-ɗaa e arsukaaji Alla ko a jeyaa, aan e keferaagu caɗtungu ? Nde tawnoo a hulaani Alla, aan Firaawna, waɗ feere ƴeewtindo-ɗa hoore maa, ɗee geɗe ɓurtii. Hol no foti kaawisaaji ɗi njiy-ɗaa ɗi Alla hollu maa etee a jaɓaani rewde ɗum ? Aan ko maa ko ina fakiti !”
Ko o yennata Firaawna koo fof, Firaawna tawi natti yiyde mo ngam heewande mo e ɗiiɗoo jenni bonɗi. Firaawna noddi jaagorɗe mum e wileeɓe mum ngam diisnaade ɗum en ko adii nde ƴettata feere kañum tan gooto. Nde ɓe ngari o wiyi ɓe “ƴeewee ɗee golle bonɗe ɗe Muusaa e Haaruuna mbaɗi en ɗee, enen e leñol men e koreeji men. Muusaa bonnii en ngam ñenngi mum ɗi waɗata ɗii, miin noon mi nannginaaka ɗuum.”
Firaawna wiyi Aasiyata “ummo hoot to yummaa haa ceertaa e kaaɗi ɗi ngonndu-ɗaa ɗii.” Aasiyata ngam muuseeki maayde sehil mum Maasaɗa salii yahde to yumma mum. Caggal ɗuum, Firaawna noddi yumma mum Aasiyata o wiyi ɗum “waajo ɓiye, yo o woppu geɗe ɗe waɗata ɗee, gila caɗeele keɓtaaki mo.” Yummum Aasiyata ari, woni e waajaade Aasiyata, alaa fof feere nde waɗaani ngam Aasiyata ɗooftoo jom galle mum Firaawna, kono Aasiyata salii ko yumma mum waajii ɗum koo. Firaawna wiyi jaagorɗe mum ɗee “yo wood ko kaal-ɗon heen !” Ɓeen mbiyi mo “minen e yiyannde amen, o foti tan ko wareede so wonaa ɗuum, ko ɓuri ɗum bonde maa ar e nder men, e nder leñol men fof.” Waɗi noon ko fiɓnde Aasiyata ina tiiɗi feewde e Alla gooto mo alaa denndidiiɗo, ɗum woni Alla Muusaa e Haaruna.
Caggal nde Aasiyata roŋkanaa, Firaawna felliti warde Aasiyata. O yamiri reenooɓe makko ngenndi yo mbardu mo no mbardunoo Maasaɗa nih. Ɗoon e ɗoon ɓe nanngi mo ɓe kaɓɓi mo, ɓe mbaɗi mo e nder wakannde wulnaande haa wuli jaw, ɓe uddi, o woni toon haa o maayi.
Qaaruuna e bewre mum
Qaaruun ko ɓiy Baaba mum Annabi Muusaa tokooso. Ko o gorko baasɗo dewoowo Alla, tiiɗninooɗo, baɗatnooɗo golle moƴƴe. Waɗi ñalngu o yahi to banndum debbo Annabi Muusaa (JKM) o wiyi ɗum “hol to Muusaa woni mbele ina hokka mi e kaŋŋeeji mum hee seeɗa ?” Debbo oo wiyi mo “mi anndaa, kono minen kam won ko Alla janngini min seeɗa e ganndal e simi” (chimie). Nde o nani ɗum tan, o felliti jooɗaade ɗoon ngam janngude ganndal simi. Ganndal simi ko ganndal baylagol geɗe denndinaaɗe… O woni ɗoon debbo oo ina janngina mo ɗuum, haa o waawi tigi rigi, o duwanaa o waɗti gollanaade hoore makko.
Kanko Qaaruun omo rewi ɗuum o woppaani haa o dañi heen dañal pakitngal, o faggii heen jawdi keewndi sanne, haa yimɓe mbaɗti duworaade ɗuum, gooto kala ina duwoo yo Alla hokku ɗum jawdi haa laatoo no Qaaruun nii. Ndeen o yahii haa o tolniima ɗoon e heewe jawdi, omo rewatnoo Alla, o natti rewde Alla. Hankadi alaa ko o toppitii so wonaa cangarte, ko wayi no resde rewɓe wonda heen hannde, seera janngo, e yarde sanngaraaji en, ekn. Haa waɗi sahaa gooto o yiyi debbo gooto jooɗɗo, kono ko baasɗo no feewi, o hokki ɗum jawdi, caggal ɗuum o ƴeewri oon caayseyaagal. Debbo oo jaɓaani. O neli debbo oo kadi, yo yah to Annabi Muusaa, seyfita ɗum, wiya ɗum “yo anndu ko waɗata koo fof, ko caakaan”. Debbo oo jaɓi ngoon miijo kono nde ruuŋtinoo mo tan, Allla naatni e ɓernde mum kulol Alla, debboo wiyi kañum waawaa yahde to Annabi Muusaa, no wayi teddude nii, ina haalda e mum geɗe ɗe peewaani. Kaaɗoo haala, so on kippitii deftere Ɓuraana tedduɗo oo, maa on tawta ka e simoore daarti Annabaaɓe, kaawise: 76.
Nde debboo yettii to bani Israayiilnaaɓe o wiyi ɓe “nganndee Qaaruun ko jiɗnooɗo lelodaade e am, caggal ɗuum, o nelii kam to Annabi Muusaa ngam mi fenna ɗum e ko waɗata koo, etee Annabi Muusaa haɗiino mi waɗde belaaɗe, ko e ɗum kadi keddii mi. Miin jooni alaa ko woƴi mi so wonaa rewde Alla gooto mo alaa denndidiiɗo.”
Ndeen bani Israayiil en nanii ko debbo oo haali koo, ɓe ngummii ɓe ngoɗɗitii Qaaruun e golleeji mum bonɗi ɗii, ɓe ngoni e yennude ɗum ñiŋde ɗum, ɓe ngoppi ɗum haa laaɓi. Ndeen ɗum yettiima Annabi Muusaa, o mettini heen no feewi, o wiyi “eehey maa Alla, ko e maa dey pawii-mi.” Joomiraaɗo lonngini mo, wiyi mo “naamndo leydi ko njiɗ-ɗaa fof, ko ɗum seerndata hakkunde mon. Annabi Muusaa ummii yahi to Qaaruun. Nde o yettii o wiyi mo “eehey maa gaño Alla! njiɗ-ɗaa ko takkude mi.” Annabi Muusaa yamiri leydi, wiyi ɗum “jaggu mo !” leydi nanngi seeɗa e galle makko naatni ɗum e nder leydi ko ina tolnoo e diraa. Qaaruun ina jooɗinoo e jappeere mum tan, haa jooɗorde ndee yani (arsi) ngam koyɗe jooɗorde ndee naatii nder leydi. Qaaruun naamndii Annabi Muusaa ballal, Annabi Muusaa wiyi mo “aan ko a gaño Alla, a fuɗɗiima dañde tan, a yejjitii joome, ngam a dañii, a mahii galleeji e tataaji laamorɗi, a waɗtii ñaamde nder lehon kaŋŋe e kaalis, ko tagi a yejjitii Alla tagɗo ma oo ? Mbiy-mi, leydi naatnu mo nder !” Leydi naatni koyɗe ɗee nder. O wullitii kadi yo Annabi Muusa wallu mo, Annabi Muusaa wiyi mo “mate a siftoraani halkaare Firaawna e leñol mum ? Mbiy-mi “leydi, ko yo a moɗ mo kanko e galleeji makko fof !” Leydi moɗi mo kanko e galleeji makko fof. E konngol Alla toowɗo oo “min ngaafi mo kanko e galle makko nder leydi” simoore daarti Annabaaɓe, kaawise: 81
Ine jokki
Jibril Muusaa Joob, tel : 46 56 51 10 / 22 23 13 19


text:
Ngomnati Jihawol Sokoto fuddi coggu’e senduki ngooba jamanu ko hewtani tonji 100 musamman ngam wallita Remoobe haa Jihakan be hikka 2022.
Ngomnaajo Jihakan, Alhaji Aminu Tambuwal, on suuditi haalakan bee wiiki be hokki ngooba mallabo taaki dow Ceede ko hewtani N13,000 naa bananta no be sorrata haa Luumo dow N29,000,
Kadima, O barri fila filta’en taa naftora bosesel ngel be hada yidannde ngamnati ngam talakan botira bee maaka.
Tambuwal wi faami fakat gebe 80 nder 100 fuummaatoore Jiha Sokoto dum remoobe ngam non on be taskani taskaram ka ngam wallabe.
Ngomnaajo on besdi bee wiiki nder Ardungal maako O taskani Ceede mall abo O sigi Ceede ko hewtani N4 billionji nairaaje cede Lesdi Naajeeriya haa Bankiiru mawndu ndu CBN ngam walluki remoobe ndemri tumaatur enanta maroori haa jihakan.
Tambuwal wi ardungal maako taskani umtaaki nokkuurje de tammi waduki maaroori enanta ngooba jamanu bana haa fattude Kware enanta Kalambaina.
Kadima, Aminu Tambowal tefri ummaatoore Jihakan hoora hakkiilo mabbe sanne haa ndemri ngam ngomnati taski walluki be ngam jahargal yeeso ndenmri haa Jihakan.
Haa ragare komishinaajo mo hakkilanta shaanu ndemri Jihakan, Professor Aminu Abubakar Illela, lamsika bee wiiki jabrude kanndude hoosaama ngam hakkilanki sendeegu ngooba mallabo Taaki man ngam yotta juude remoobe Jihakan no haandi.
SADIQ ALFA.


text:
Artii-artaani, ɓoggol enternet, walla mbiyen ɓoggol giiɗal, ndokkowol Muritani enternet gila 2012, wiyaama kadi taƴii ! Ɗum noon waɗde, eɗen mbaawi wiyde wonde, muritaninaaɓe ngalaa enternet ko ina wona jooni lewru fawndu, sibu ko gila darorɗe mars 2020 wonnoo, e tuma nde yimɓe ɓuri hatojinde heen, sibu hawri ko curagol yimɓe e nder galleeji mum en sabu covid-19, huunde e gollotooɓe ine mbiyaa yo ngolloro enternet.
Ngolɗoo ma a taw woni tataɓol waɗde, ko muritaninaaɓe ina njooɗoo ko foti nii juutde ngalaa enternet, gadanol ngol ko caggal woote hooreleydaagu 2019 wonnoo. Ndeen, ko laamu tan welanoo uddi enternet. Ngolɗoo laawol noon, yimɓe mbiyaa ko ɓoggol nawowol kabaruuji gonngol nder geec taƴi ! Kono, e sikke huunde e yimɓe, « ɗuum woodaani, haa hannde ko laamu tan uddi enternet ». E miijo ɓeen, laamu uddiri ɗum ko ngam haɗde kabaruuji ngañantumaagu saraade e yimɓe caggal duko mawngo ardungo e haala Biraam Daah Abeydi to yahnoo heɓoyde ‘njeenaari’ kesiri mbiyeteendi «Njeenaari Cuusal» ndi « Joɗnde hakkeeji aadee e demokaraasi » rokkunoo ɗum.
Ñalnde o heɓata njeenaari ndii, e nder haala makko balɗe dewɗe heen ɗee, o suurtii heen « paltoor goodɗo hannde he Muritani », o wiyi ɗum wayi ko no njiimaandi « apartaayde nder hirnaange Afrik » nii. Kaan haala noon jibinii duko mawngo e haalaluuji mettuɗi, haalaluuji ngañgu e añamnguraagu, haa kalifu geɗe nder leydi reentini « haalooɓe haalaluuji bonnooji ngootaagu ngenndi » wonde laamu nguu ina anniyii dartinde joomum en… Ine wiyee ko ɗuum nii addani Ministeer geɗe nder leydi yamirde uddugol enternet ngam haɗde fitinaaji. Kono, kaan haala fof nii yejjitaama, sibu ko “ɓuri baagal yanii e woyndu” so “korona wiris” (corona virus), kono ɗuum ko ngoɗka.
So en ngartii e haala ɓoggol nder geec biyangol taƴii ngol, eɗen ciftora, e noowammar 2014 ɗum waɗiino, kono e oon sahaa, ko leyɗe hirnaange Afrik ɗee kala tini ɗum : Muritani, Senegaal, Mali, … haa koddiwaar e Niiseriyaa, tee ɓuraani balɗe 4. Ngannden tan, hannde, ko ina ɓura 95% kabaruuji dogooji he winndere ɗii (telefonaaji, enternet, woni jeewte mon e facebook e WhatsApp…) rewrata ko he ɓoggi jollaaɗi nder lugge geec (lappiiɗi he dow leydi nder ndiyam, walla ubbaaɗi toon), taccooji leyɗe keewɗe. Ko ceɗta kunal rewrata heen he satelitaaji walla weeyo (antenaaji rajo). Ɗiin ɓoggi woni nder mum en ko leeɓol giiɗal (fibre optique) ɗi yimɓe kumpitaaki tawo no feewi ko ngoni. Ine woodi kadi ɓoggi nawooji yiite, kono wonaa ɗiin ngoƴa-ɗen ɗoo. Ɗiiɗoo ɓoggi giiɗal, kuuɓnuɗi ko ina wona 99% jokkondire winndereeje, ndewi tan ko ɗo ɓoggi telegaraaf ndewnoo e teeminaande 19ɓiire, e ɗo ɓoggi telefoŋ ndewnoo e teeminannde 20siire (ɗiin noon ko ɓoggi kiri ngonnoo).
Gila e darorɗe kitaale 1980 ko ɗii ɓoggi giiɗal lomtii ɗoon, tammbii yah-ngartaa enternet. Tee hitaande kala eɗi ɓeydoo heewde. Ine wiyee ɗi tolniima hannde e 450 ɓoggol, ɗi njuuteendi mum en kam en fof tolnii e miliyoŋ e teemedde tati ujunere kiloomeeteer (1 300 000 km). Eɗen mbaawi limtude heen ɓoggi tacci-atalantik (hakkunde Orop/Afrik e Amerik) lolluɗi ɗii, jokkondirɗi Dental Dowlaaji Amerik, ɗo maamaaje geese ganndiraaɗe GAFAM ngoni ɗoo, e miliyoŋaaji-miliyoŋaaji oropnaaɓe seŋiiɓe no feewi e enternet.
Ɓoggi ɗii ina keewi eddaaji. Njuuteendi ɓurɗi famɗude ɗii ko hakkunde 50 e 100 km, njaru mum en ko hedde 13 miliyaar ugiyya men ɓooyɗo oo. Ɗi ngalaa piɓle (mawninooje siñaal). Ɓurɗi juutde ɗii ina ngona capanɗe ujunnaaje kiloomeeteer ; ko ɗi ɓoggi piɓaaɗi 100 km fof (baɗɗi ko ina ƴettita siñaal oo so leefii, mawnina ɗum, ɓennina ɗum). Ɗii ɓoggi mawɗi ina njara hedde 300 miliyaar ugiyya men ɓooyɗo oo. Ɓoggol heewaani gollaade ko ɓuri duuɓi 25. Ɓoggol kala ina waawi loowde puni 4 haa jeetati (funere = paire). Ɓoggol Google biyeteengol Dunant ngol, maa waɗoy puni 12 ; nii woni maa ngol hattanoy nawde ko ina tolnoo e 30 Tbit/lƴ (capanɗe tati teraabit leƴƴannde kala). Ñalnde kala batooje gawooje ina taƴa ɓoggi ɗii. Walla nii dowlaaji mbonna ɗi. Walla kadi dowlaaji ɗii ceŋoo e majji ngam heɗaade kaaruuji dewrooji e majji. … Google e Facebook fof (joom WhatsApp kadi) ɓuri waɗde heen kaalis ngam jokkondirde paaɓi-keɓe mum en (data center). Ko ina wona duuɓi 10 jooni, ko 5% ɓoggi ɗii ɓe njeynoo ; hannde, ko kamɓe njeyi heen feccere (50%) ; ɗoo e duuɓi tati paaɗi ko kamɓe njeyata heen fotde 95% ! Yiɗde wiyde tan ɓe ngoni ko e jiiraade ngam jeyande koye maɓɓe ɓoggi maɓɓe, ɓe keeroroo kabaruuji e keɓe dewrooje e kuutorɗe maɓɓe. Ɗuum noon firti ko maa njiimaandi Dental Dowlaaji Amerik (DDA) dow yah-ngartaa enternet ɓeydo. Hannde, fotde 80% e waraango enternet tiindii ko DDA, nde tawnoo ko toon paaɓi-keɓe GAFAM ɓuri heewde. Ɗumɗoon noon ina addana leyɗe winndere keddiiɗe ɗee ɓeydaade yowitaade. Ko ɗuum addani leydi Siin ne daraade hannde ngam ruppaade ndeen yowitaare e añde daɗeede. E hitaande 2021, maa ɓoggol Siin gadanol (12 000 km njuuteendi) yetto Farayse. Ngol rewri ko Pakistan e Jibuti e Kenyaa e Misra hade maggol joofde Marsey (Marseille).
Ɓoggol “Africa Coast to Europe (ACE)”
Ɓoggol Africa Coast to Europe (ACE) walla mbiyen ɓoggol Daande maayo Afrik feewde Orop, biyangol taƴii ngol, jokkondiri ko leyɗe 24 afriknaaje e Orop. Sosiyatee toppitiiɗo ngol oo ina waɗi 19 tergal. Fotde 400 miliyoŋ neɗɗo ina ceŋii e maggol beƴ (wonande leyɗe jiimɗe maayo ɗee), walla rewrude e jokkondire njoorndi wonande leyɗe jookiiɗe (ko wayi no Mali e Niiseer). Ɗeeɗoo leyɗe garooje ko e maggol puɗɗii seŋaade e ɓoggol giiɗal : Gine hakkundeejo, Gammbi, Liberiyaa, Muritani, Saawo Tome-e-Perensipe, Siyera Leyon.
ACE renndini ko gollooɓe telekom e leyɗe baɗɗe jawdi mum en heen ɗee. Nanondiral ACE siifaa ko ñalnde 5 suweŋ 2010. Ɓoggol ngol fuɗɗii gollaade ko ñalnde 15 desaambar 2012 ; ngol hurmbitaa ko ñalnde 19 desaambar to Bañnjul. Njuuteendi maggol ko 17 000 km. Ɓutteendi ɓoggol ngol ko hedde santimeeteruuji 5. A ngol waawi nawde 5,12 Tb/leƴ. Won e nokkuuji, luggeendi ɗo ngol lappii ɗoo ko hedde 6 km nder ndiyam. Yolli ngol ko laaɗe Alcatel Submarine Networks e Orange Marine.
Ko e hitaande 2010 Muritani felliti jeyeede e eɓɓaande ACE mbele ina seŋoo e ɓoggol ACE ngol, ngam waɗtude heɓde enternet no haanirta nii. Ɓoggol ngol tuggi ko Gabon haa Farayse, rewri Kamaruun, Niiseriyaa, Beneŋ, Togo, Gana, Koddiwaar, Liberiya, Siraa Leyoon, Gine Konaakiri, Gine Bisaawo, Senegaal, Gammbi, Kapweer, Muritani, Espaañ, Purtugeec, Farayse.
Njaru maggol ko 680 miliyoŋ dolaar Amerik. Ƴeeŋrude (Point d’atterissement) Nuwaasoot ndee ko 25 miliyoŋ dolaar jari. Gila nde ngol fuɗɗii gollaade e hitaande 2012, kattanɗe waraango ƴeeŋrude Nuwaasoot ndee ko 40 Gb/leƴ (ko idii ɗuum ko 1 Gb/lƴ fat wonnoo).
Laamu Muritani, rewrude e Mauripost, kam e pelle 3 telekom Muritani ɗee (Mattel, Mauritel e Chinguitel) e golloowo keeriiɗo goɗɗo ndenti cosi dental golle ine wiyee IMT (International Muritania Telecom). Ko ngalɗoo dental golle naatir-ɗen ACE. Ko kanngal yiilita ƴeeŋirde Nuwaasoot ndee. Sosɓe IMT ɓee ndenndini 25 miliyoŋ ngam feewnude ƴeeŋrude Nuwaasoot ndee. Mauripost addi 35%, Mauritel 25% ; Mattel 20% ; Chinguitel 15% ; e golloowo keeriiɗo goɗɗo 10%.
Ɓoggol giiɗal
Jokkorgol ɓoggol giiɗal waɗi ko neldowel giiɗal e keɓɓotoongel giiɗal, leeɓol giiɗal ina jokkondiri hakkunde mum en.
Leeɓol giiɗal waɗi ko korwe ɗiɗi weer ummiiɗo e oogaande wiyeteende silis : korwal ɓurngal famɗude ngal ina lommbii e ɓurngal mawnude ngal. Ɓurngal famɗude ngal woni ɓernde ndee ; ko e maggal caafal annoore loowngal kabaruuji ɗii rewrata. Korwal mawngal ngal, ko coomgal kuuringal e tokosal ngal ; ko kanngal ɗowata annoore ndee (so annoore ndee saytii e maggal ruttoo refta bolol, woni ɓernde ndee).
Korwe ɗiɗi ɗee ina mbaɗanee kadi kuurngal goɗngal dalli ngam hisnude fof : « ɓernde + coomgal ». Kuurngal ngal nafata tan ko soomde, alaa golle e nawgol annoore ndee.
Leeɓol giiɗal goƴngol en ngol, tekkeendi mum (hakkundol mum) ko 9 µm (mikoro meeteruuji 9). Hakkundol coomgal ngal ko 125 µm. Tekkeendi leeɓol sukundu ko hakkunde 50 haa 100 µm. Ɗum firti ko leeɓol giiɗal e coomgal ngal e kuurngal ngal fof so ndenndii, tekkeendi mum en ɗeɓata yerondirde ko e tekkeendi leeɓol sukundu. Ɓernde leeɓol giiɗal ndee, leeɓol sukundu ɓuri ɗum tekkude laabi 5 haa 10, ndeke ina famɗi no feewi !
Mbeelu (spectre) njuuteele wempeƴƴo (longueurs d’ondes) ina feccoo e pecce tati : heen feccere ko mbeelu ngu yiyotaako tolnondirnde e caafal dow-wiyolee, (Ultra-violet) heen feccere ko mbeelu njiyotoongu tolnondirngu e noorɗe/goobuuji timtimol, feccere heddiinde ndee ko mbeelu ngu yiyotaako tolnondirngu e les-boɗewol (infra rouge). Ko nguuɗoo mbeelu ngu yiyotaako (lesboɗewol) toɗɗii laylayti giiɗal. Keɓe ɗee ndewrata ko e njuuteele bempeƴƴe 1310 nm (tellagol) kam e 1490 nm (ŋabbugol) nguuɗoo mbeelu lesboɗewol.
So meeteer feccaama :
– laabi milyaar rokka : 1 nm (nanomeeteer)
– laabi miliyoŋ rokka : 1 µm (mikroomeeteer)
– laabi ujunere rokka : 1 mm (milimeeteer)
Giiɗawal (Optique)
Ko ganndal ɓalliwal toppitiingal ko faati he annoore e yiyngo kam e geɗe toɗɗiiɗe caafe jogiiɗe huunde nannduɗe e annoore (caafe les-boɗewol, dow-wiyolee, bempeƴƴe daɓɓe, dow-hitooji, ustoron ekn…). So artii e yiyngo, ɗum ɓuri toɗɗaade ko peewnugol e njeeygu kuutorɗe giiɗal (lone peewnitooje, mawninorɗe, lonngorɗe, mikoroskopaaji ekn).
Bookara Aamadu Bah


text:
Hapsatu Dikko ene haalana en finaa-tawaa Pulaaku
Saakitaama ñannde :
Sakiraaɓe yontere taaɓiinde nde en kaaliino haala finaa tawaa e debbo pullo jontaaɗo biyeteeɗo Jariyata Sall. Haande noon paaɗen ko Burkina tawoyde debbo goɗɗo daraniiɗo finaa tawaa fulɓe Hapsatu Dikko.
Hooreejo fedde hoodere pulaaku (étoile pulaaku) woni juppuɗo yontere nde hannde. Omo dari ndarnde waɗu ngo fayida heɓa darjinde finaa tawaa pulaaku e kala ko nandiheen. Ɗum nii fuɗɗi ko illa omo woni suka to wuro wiyeteengo Djibo (hetti ko e bange rewo Burkina) Illa omo woni suka koyɗol Hapsatu Dikko wonno dillude e njeeygu gineeji fulɓe, finaa tawaa fulɓe eko nandiheen...
Hannde ma o haal holko woni golle ɗee ? Honno naatiri heen ? Kadi holi torla o tawata e dow golleɗe oo wakati mo ganduɗaa Koronawiris naati e gure men ? e kadi holko woni eɓɓooji ɗii ?
Fulfulde faaminiinde
Nde yontere en njokkat jannde innde e gollal


text:
E darorɗe lewru saawiyee 2013, lowre internet «alakhbar » habriino wonde laamu « Muritani rokkii jamirooje ngam winnditaade saharaanaaɓe, naatna ɗum en e etaasiwil ɓetguuro Muritani ». Jooni kadi, ko fedde wiyeteende APP yaltini bayyinaango ɗo hollitta wonde « nana wona dumunaa ko kabaruuji keewɗi, keniiɗi, teeŋtini wonde kippu Gollorde Ngenndi Binndol Yimɓe e Binndaaɗe Kisnaaɗe (l’Agence Nationale du Registre des Populations et des Titres Sécurisés) neldaaɗo ko ɓooyaani koo to Basikunu, inan winnditoo yimɓe ummiiɓe Mali fof.
Hono ɗuum suurtanooma to Efderik e Biir Mogreyn wonande binnditagol yimɓe Saharaa hirnaange. E oon sahaa gooto, huunde e ɓiɗɓe leydi ndii ina tampinee tampere ɓurtunde nde hay gooto waawaa miijaade, haa ko binnditagol maɓɓe dartinaama e nokkuuji binnditgol keewɗi.
Ko ɓuri ɗum bonde nii, to Maal, Barakna, gardiiɗo nokku mum binnditgol nanngaama, ina ankitee, sibu miijeede etiima winnditaade yimɓe njoyo wiyaaɓe ko Sengaalnaaɓe ».
E ooɗoo dumunna fof kadi, Muritaninaaɓe wonɓe to Farayse ceeraani e woytaade caɗeele kawrata ngam winnditaade, sibu maɓɓe ɗaɓɓireede addude kaayit biyeteeɗo « kartal koɗaagu » ngal leydi Farayse rokkata tumarankooɓe huuɓnuɓe sarɗiiji koɗaagu e leydi mum. Lowre internet wiyeteende « kassataya.com » wiyi, caggal nde waɗi wiɗto, wonde « binnditagol ngol ina waɗi heedi-heeda ». Ɓe mbiyi kadi « … birooji tati binnditgol udditaama to Jedda (Sawuud), to Abijaa (Koddiwaar) e to Pari (Farayse). Ooɗoo biro battano halfinaa binnditgol Muritaninaaɓe wonɓe to Orop. Huunde haawniinde teskaama : to Koddiwaar e to Sawuud, gaa gaa kaayitaaji parlinaaɗi e Muritaninaaɓe fof ɗii, (kaayit binnditagol 1998 woni Ranvec e kaayitaaji binnditagol jiknaaɓe, walla seedewol sankaare), ɓeydataa heen tan ko kaayit ceedtotooɗo ko a muritaninaajo, mbinndite-ɗaa… To Farayse noon, alaa e sago ngaddaa kartal koɗaagu ngal laamu Farayse rokkata tumarankooɓe. Ɗumɗoon noon firti ko ɓiɗɓe leydi ndii potndaaka ».
Ko ɗum addani gooto e maɓɓe wiyde « laamu nguu ina foti nattude farlinde kartal koɗaagu e seedewol binnditagol 1998. So wonaa ɗuum, ko ɓuri heewde e muritaninaaɓe wonɓe Farayse mbinndittaako. » Ina sikkaa, walla won wiyɓe, waɗi oon kaayit naamneede to Farayse, ko yiɗde siggude jeyaaɓe e leyɗe ɗiɗi, sibu sariya Muritani jaɓaani ɗuum, ko hooreejo leydi oo tan waawi rokkude ɗum neɗɗo, caggal nde oon waɗi ɗaɓɓaande winndaande (kuulal 31 doosɗe ngenndaagu : «Muritaninaajo, hay so tawii ko kellifaaɗo, jogiiɗo ngenndaagu ngoɗngu, ina waawi yamireede heddodaade e ngenndaagu mum Muritani, so tawii ɗaɓɓii ɗuum ». Kamɓe wonɓe Farayse ɓee noon, ɓe mbiyi ko « sarɗiiji ɗii ina poti hoybineede e laɓɓineede. So tawii min ƴettii ngenndaagu Farayse ko sabu ngonka politik ndiddunooka min e leydi amen kaa, haa arti noon e warngooji 1989-1991. » Waɗi noon ko hay gooto e maɓɓe, ma a taw waɗaano ɗaɓɓaande heddodaade e ngenndaagu mum Muritani, ɗum noon waawaa winnditaade.
Ko ɗum addani ɓe daraade hannde e ñiŋde ndee feere nde laamu nguu ƴetti « yiɗde ɗawde ɓe ngenndaagu maɓɓe», e gardagol Fedde Muritaninaaɓe Gollotooɓe to Farayse (OTMF), yuɓɓinnde jeewte e seppo ngam ɗaɓɓude potndugol sarɗiiji wonande muritaninaaɓe fof, sibu, e wiyde Haymuut Bah, karallo ko faati e sariya, gonɗo Farayse ko ɓooyi « ɓiɗɓe leydi ɗiɗo mbaawaa ñaawreede sariyaaji ceertuɗe. Wonɓe caggal leydi poti ɗaɓɓireede tan ko kaayit ceedtotooɗo ko e ndiin leydi ngoni ». E miijo yimɓe heewɓe, wiyde ina farlina «kartal koɗaagu », ko waɗde golle polis Farayse fotnoo waɗde, tee faandaare mum haa hannde ko « yiɗde ɗawde ɓaleeɓe Muritani ngenndaagu mum en, oon sahaa gooto mo laamu Muritani winndittoo saharaanaaɓe e malinaaɓe ».
Ko ɗum addani fedde politik wiyeteende UFP yaltinde bayyinaango ñalnde 13 marse 2013 ngam « ɗaɓɓirde laamu nguu nde ittata denngaangal paddooje e sarɗiiji kaɗooji binnditagol, ko wayi no parlingol seedewol koɗaagu to Farayse » e « e wondude e hujjaaji Muritaninaaɓe wonɓe Farayse… ».
Ko noon ne kadi fedde politik wiyeteende AJD/MR yaltiniri bayyinaango ñalnde 19 marse 2013 ngam hollitde ina « wondi e ko Muritaninaaɓe wonɓe caggal leydi ɓee ɗaɓɓi koo, tee ina ñiŋa kala feere yiɗnde waɗtude won ɓeen Muritaninaaɓe yimɓe ɓe ngalaa ɗo njeyaa » e siftinde binditol ngol «fotaani wonde kuutorgal paltoor e yiɗde joñde huunde e muritaninaaɓe ».
Muttaar


text:
Pulaar wiyi ko : « Nafa yeti guurɗo woyi maayɗo ». So leñol walla leydi waasii hono ooɗoo gorko alaa e sago sunoo no feewi. Nde ngartu-mi iwde Misra to njanngoynoo-mi, ko toon njanngu-mi Pulaar, ko Yero Dooro Jallo janngini-mi.
Pulaar wiyi ko : « Nafa yeti guurɗo woyi maayɗo ». So leñol walla leydi waasii hono ooɗoo gorko alaa e sago sunoo no feewi. Nde ngartu-mi iwde Misra to njanngoynoo-mi, ko toon njanngu-mi Pulaar, ko Yero Dooro Jallo janngini-mi.
Ko Fedde janngooɓe Fulfulde/Pulaar, nanondir-mi e sosde fedde hono mayre e Muritani. Ko e hitaande 1972 e lewru septammburu ngartu-mi, miɗa ardi e eɓɓaande ndee. Mi joofiima ɗum e Fooyre Ɓamtaare T.143 lewru Feebariyee 2016. Mi haalii no jokkondiral amen ngal fuɗɗorinoo. Tawi mi anndii mo gila min njiyondiraani e fawaade e gonɗo sabaabu jokkondiral oo, hono Ceerno Aali Baro. Wonnoo fayndaare ndee ko dañde yimɓe waawɓe tammbaade golle ɗee, sabu huunde fof ko fuɗɗoode mum ɓuri tiiɗde. Ko ɗoon yimɓe ceertata e golle.
Nde miin e ooɗoo gorko min njokkondiri e ciynugol eɓɓaande cosgol fedde janngooɓe Pulaar e Muritani e hitaande 1973, ko ɗoon e ɗoon paamondiral e koolondiral fuɗɗii hakkunde am e Jibiriil HammeeLih. Ɗum jokki haa maayde.
Nde min cosi fedde ndee, miɗen e ɗeen kebule mbele e nde heptinee to laamu, Fedde Ɓamtaare Pulaar sosaa e hitaande 1974. Min tinii ɗum. Ngam woɗaade lohnude golle ɗee e luure ɗe min cooyninoo, so min mbaɗaani ko ina halloo ɗe, ɗuum woni wootiɗinde golle ɗee e nder Fedde wootere, min ƴepti pellital e sirru yantondirde e Fedde Ɓamtaare Pulaar e yenaneede min, so min luppii ɗum, tanaaji ɗum jogori jibinoyde e peccagol golle ɗee e nder pelle ɗiɗi ɗe faayndaare wootere, ndeen woni ƴellitde Pulaar e pinal mum e rewrude e laawol pooccingol ngool woni jannginde ɗemngal ngal, ngam haɓde e majjere e baasal e ko jokkii e mum en. Alla hoddiri ko min eɓɓunoo ko woodi, ɗum woni jantondirgol golle ɗee e Fedde wotere.
Jibiriil Hammee Lih ko neɗɗo joom pellital wonande golle ɗee, juumtuɗo hakkille, jogiiɗo humpito mawngo ko feewti e golle ɗee, o nawdi heen muñal e haa teeŋti heen e nuunɗal. O anndaa wokkaade, o yiɗaa ŋaññaade e golle. Ko ooɗoo jikku ñiiɓɗo o ardi to Fedde ndee e to Duɗal Ɗemɗe Ngenndiije. O gollii golle keewde njeñtudi. Ina heddanii ɓesngu ngu e leydi ndii e yimɓe fof.
Yo Alla yurmo mo yaafoo mo, haarna mo Aljanna. Yo Alla waɗ barke e ɓesngu makko. Aamiin
Suleymaan Kan, ñalnde 03/08/2016


text:
Duɗal Buuɗal Yurmeende yuɓɓinii yeewtere pinal fattamlamre ñalnde 29 seeɗto 2017 to PK 8 e gardagol Saalif Soh. Wonaa ngolɗoo laawol woni gadanol duɗal ngal yuɓɓinde dillere waynde hono nii. Tuggude e nde duɗal ngal sosaa ñalnde 5 lewru mbooy 2013, hitaande fof engal yuɓɓina ko fulɓe ena mbeltoroo. Hikka noon, ngal suɓii ko ndeeɗoo tiitoonde : « Yeeso e ngaddinaaji Pinal Fulɓe( ngaynaaka) ». Yeewtanta ngal ko Gelongal Fuuta lollirɗo Njaay Saydu Aamadu mo Jiinge jeeri Tummbere.
Tuggude e juulal tiisubaar haa takkusaan juulaa nde golle ɗee puɗɗii ndee, sukaaɓe ɓee ngoni ko e kebungal. Kala ko ɓiyi pullo ena ñaantortonoo walla suɗortonoo, faɗɗa, gila e gaaɓgol, jawo, hootonnde, cakka, tengaade, cokdi e puuɗdi, njiyaama e dingiral ngal. Ko noon ne kadi cuɗaari kaggu e ngaafu debbo pullo ɓeydiri ŋari e faayiida kikiiɗe oo nde tawnoo ko ngaynaaka woni njaatigi kewu nguu.
To bannge njuɓɓudi dingiral ngal waɗaa ko e juuɗe suka laaɓɗo reedu, laaɓtuɗo golle, mo yimɓe fof njeeɓata gonal mum, njonaa timmal mum ena wiyetee Ɗaahiiru Galo Bah lollirɗo Almudel. Hiirde ndee hurmbitiri ko alquraana e ɗemngal Maysuur Bah. Rewi heen ko seppo ganni. Ngoon holliri e jaati ko nguurndam gaynaako e kuutorɗe mum. Caggal ɗuum, hakkillaaji kooti e jahɗo mo haastaaka hono Mammadu Demmba Sih, neldi mo duwaaw, kanko e denndaangal maayɓe juulɓe. Rewi heen ko jimol Duɗal Buuɗal Yurmeende e daande welnde Binta Haaruuna Soh. Bah Aadama Mammadu, teddiniraaɗo kikiiɗe oo waɗi haalannde naatnde e hakkillaaji caggal nde hooreejo fedde ndee rowi hono Deddi Bellel Soh. Ko ɗoo woni hankadi ɗo gorle ngarti e Gelongal Fuuta e yeewtere mum.
Yeeso e ngaddinaaji Pinal Fulɓe(ngaynaaka)
Hade jeewtoowo oo jolde e nehaande yeewtere ndee, adii tawo ko sifaade Leñol Fulɓe e sawaawo maggol gila Misira haa e Daande Senegaal e no Pinal ngal yuɓɓiri :
- Njubbannde e Daartol Fulɓe
Fulɓe ko leñol kaalowol Pulaar to bannge hirnaange, Fulfulde to bannge funnaange, ɓurngol saraade e nder Duunde Afrik wonande leƴƴi keddiiɗi ɗii. Engol tawee e nder 24 leydi e nder doŋre Afrik, ko wayi no Muritani, Senegaal, Gammbi, Gine Bisaawo, Gine Konaakiri, Mali, Burkinaa Fasoo, Niseer, Niseriyaa, Kameruun, Caad, Siraa Lewoon, Somali, Sudaa, Centar Afrik, Togo, Benee, Ecoppi haa e Eritere. Haawnaaki tawa won ɗo ngol filtata banngeeji goɗɗi kono ko e nder ɗeeɗoo leyɗeele ngol ɓuri jaalɗaade.
Fulɓe ndaroyiima hannde to bannge keewndi e 82 miliyoŋ walla tati aadee. Fulɓe ko leñol ɓooyngol saɗne. Ko ɗuum jeyi sabaabu wiɗtooɓe heewɓe ena luurdi e asli maggol. Ɓurɓe heewde ɓee noon mbaɗi ngol dawi ko Misira. Deftere Professeur Abuu Bakri Muusaa Lam “gila Heli e Yooyo haa Fuuta Tooro » ena seedtoo ɗuum. Binndi wiɗtooɓe mawɓe wayɓe no Sheek Anta Joop e Tewofiil Obennga kadi luurdaani heen.
Nde ngol feri Misira, ngol rewi e jeereende mawnde Sahara, fotde dumunna juutɗo seeɗa. Ngol ɗacci ɗoon ɓarakke maggol e nder wimmbalooji kaaƴe ɗo ngol koɗnoo. Ko ɗee ɓarakke woni ko wiyetee e ɗemngal farayse: peintures rupestres. Ko e ɗeen ɓarakke haa hannde, woni ɗo alkule kuutorteeɗe hannde e binndol ɗemɗe winndere ndee, ƴoogaa. Henri Lothe, Teophile Obénga, Seek Anta Joop, Mustafa Booli, Mammadu Sammba Joop Murtuɗo e Abuu Bakri Muusaa Lam ena ngooŋɗini ɗuum.
Ngam hollude ɗo cawaaje Fulɓe ndewnoo e nder doŋre Afrik, Arɗo Jeeri ena wiya e nder yimre “ Pullo, holi aan?”:
Ko miin woni taanoo Buytoori pernooɗo funnaange, ferani Niil
Ko mi Fiiraawuuna cuɓinooɗo hoɗorde e Tebes e to Memfiis.
Mi ɗaccii ɓarakke e Nibi e to belgol Rifte
Mi rewii e Darfuur, mboɗo yaaɓani Baafuur
Mi taƴtii Sahel, funnaange e hirnaange, Niil haa Senegaal.
Ko miin woni Boɗaajo to Niiseer, Caad e to Sudaa, mo gerewol cinkangol
Ko miin woni Bolaaro Maasina, Jaalaalo Kinndi, joom gaawe tookaaɗe
Ko miin woni Girlaajo Haayre, Nduyeejo to Fuuta Jaloŋ, jooɗotooɗo e Jappeere, hakkunde Batu Mawngu, fiilee Lefol ŋarɗungol
Ko miin woni Pereejo Ferlo, pernooɗo haa yanoyi e powle Benuwe.
E sahaa mo ɓe ngoni e Jeereende Sahara, ɓurnoo tabitde to bannge golle ko nehgno kulle, sehngo kaaƴe, remru, waaño walla awo e ɓogguru ɓiɓɓe leydi. Nde ɓe ngummii e nder jeereende Sahara haa no ɓe ngardi haa e daande Maayo Senegaal ko daawal juutngal. Ko ɗoon golle goɗɗe ɗee coɗaa heen walla njuɓɓudi ndii ɓeydii yaajtineede. Geɗe faggudu ɗee ɓeydii, fannuuji goɗɗi naattinaa heen ko wayi no tafngo(tawi jamɗe njiytaama), cañu, mahngo, ɗatngo, sehngo haa e geɗe denndaaɗe ko wayi ndema e njulaagu. Ko ɗuum addi miijo fanninde golle haa ɗum jibinoyi kinɗe. Ɗeen kinɗe noon addi ɗumen ko feccere golle ngam jokkondirde e timmondirde ngam tafde njuɓɓudi renndo moƴƴiri. E teskaade won e kinɗe ɓuri jaalɗaade ko to bannge hirnaange duunde ndee, haa teeŋti hakkunde Muritani e Senegaal e nokku biyeteeɗo Fuuta Tooro oo e ko askitintoo e mum.
Ko njeñtudi ɗeen kinɗe e jotondiral e timmondiral hakkunde majje, ko e dow ɗuum Pinal leñol ngol mahaa. Ɗum yiɗi wiyde haa hannde ko Pinal leñol Fulɓe ko njoowaandi, wonaa njeñtudi hinnde wootere.
- Hol ko woni Pinal?
Helmere Pinal, e humpito men, ena jogii sifaaji ɗiɗi: Pinal Neɗɗo e Pinal Leñol
- – Pinal neɗɗo ena fira denndaangal humpitooji walla gannde peertinooji hakkille, ɗe neɗɗo mari ummoraade e jaŋde, ɗanngal walla e keɗtagol.
- – Pinal leñol firta ko denndaangal aadaaji e jikkuuji ɗi leñol ena heptiniree tuggude e njuɓɓudi, ɗemngal, doosɗe, aadaaji, woɗaaji, diine, ñamri, horɗorde, kadduki haa e ñeeñal(fitiram-gollaagu e naalankaagal). Haa ɓeyɗoo laaɓde, mbiyen Pinal woni jelogal leñol. Ko kañum seerndata hakkunde leƴƴi jiiduɗi guri ɓalli. Ko ooɗoo fannu ɗiɗaɓo njiɗ-ɗen joofaade e nder ndeeɗoo yeewtere.
- Pinal Fulɓe
Pinal fulɓe ko njoowaandi. Ko njeñtudi denndaangal kinɗe ɗee ngollii walla mahi ngal. Ko kinɗe ngoni doosɗe renndo ngoo, wootere heen fof ena jogii heen tugawal walla tuufeere. Kinɗe Fulɓe ko 13, mooftuɗi cuuɗi, galleeji e pooye.
Renndo Fulɓe ena waawi fiyreede yeru no lekki ki cate 13, fooɓre e ɗaɗi. Cate ɗee ngoni Kinɗe ɗee, fooɓre ndee ko Ɗemngal, ɗaɗi ɗii ngona Pinal ngal.
Haade en mbaawaa haaldude ɗoo denndaangal kinɗe ɗee, wootere heen fof ko addi, alaa e sago tan cuɓo-ɗen yeeso wooto e nder gaddinaaji Pinal Fulɓe, jeyi sabaabu heertinde yeewtere men hannde e Ngaynaaka ko sabu Almuɓɓe Duɗal Buuɗal Yurmeende njahri ko oon fannu.
Tesko-ɗen wonde:
- En kaalaani Ngaynaaka ɗo sagata Pullo tuggotoo gaawal, sinndoo njuulaawi walla jaasi, wakkoo hudusuru, rewa e nayi.
- En kaalaani ɗo debbo Pullo hoccata ɓirdugal, daasa daɗol, tiindoo e dammbol walla e hudum ñalbi ngam hoontinde.
- En kaalaani ɗo kadi no ganndo Pullo soñtinirta dabaaji, yiɗtinirta gañnooɗi walla haayortoo caliiɗi.
Njiɗ-ɗen joofaade ɗoo ko no ngaynaaka ardi e sirluuji e seremelleeji jahdooji heen ngam udditande yontaaji hannde ɗii boli wiɗto, teeŋti e wonɓe e teeru walla jibinaaɓe to woɗɗi Nehaande mumen Yummaare.
Iwdi Nagge
Hade ngaynaaka woodde ko maa jawdi woodi tawo. Fulɓe ngadii nehde e jawdi ndariindi ko Nagge. Nagge ummii ko e ndiyam e kawraangal denndaangal haalooɓe ko fayti e iwdi walla e asli nagge:
- Lawɓe mbiyi, hay so teeŋtinaani iwdi nagge:“ ko lawɓe ngaddi nayi kono ko Fulɓe aynaaɓe naftorii…. Labbo dikko, Pullo Sammba, Bammbaaɗo Demmba. Jelliŋeere fuɗɗi nayi, fuɗɗi ngaynaaka. Ɓirduɗe baddi, lalorɗe eeri, Mali sehi, Malaawo soodi, gawri kewndi, kosam keewɗam, arsuko e yaajeende, ñiiɓal joom-galle.
Won kadi ɗo lawɓe, haa hannde, teeŋtinta jiidigal hakkunde Fulɓe aynaaɓe e lawɓe e nder njimri mumen:
Ñalnde Pullo gaynaako e Labbo kaɓi, ɗaccee ɓe ɓammbondira, ko kañumen njiidunoo, coori mbalka e ɓirdugal, njahdi Baanoo weendu nayi, njahdi Kaaƴaa Kummba Galo, njahdi Layki e Soorokum.
- Seereraaɓe mbiyi:” ko Pullo e Seereer koɗdunoo e daande maayo ɗo Nagge fuɗɗunde ngaynaaka yaltiri e ndiyam ɗoo. Seereer oo fuunti nge haa nanngi nge, Pullo oo jaaɓni nge, waɗti aynude nge, heerorii nge.
- Tuugnaade e wiɗto ngo Arɗo Jeeri heɓnoo e Aamadu Hampaate Bah, Silitigeeɓe Fulɓe wayɓe no Arɗo Demmboo Soh to Ndilla e nder Ferlo Senegaal e biyeteeɗo Moolom Gawlo, fanniyanke to bannge asko e jiidigal hakkunde cuuɗi Fulɓe, jeyaaɗo haa hannde e oon diiwaan Ferlo, ndiiwtaani wonde nagge ummii ko e ndiyam. Ɓe teeŋtin wonde ngeen nagge ko ndurmbeele walla ndurmbeliiwe wonnoo. Ko Caamaaba(won wiyooɓe Caanaaba walla Ninkinanka) resndi nge Kuumeen.
Haa hannde e wiyde maɓɓe, nde Caamaaba resndi Kuumeen ñale ndurmbeele ngee, nge yeñii no feewi. Kuumeen ne noddi Ilo Yeladi Jaaƴe Saadiga Saŋre Boɗewal Maakama, resndi ɗum nayi ɗii. O janngi Ilo sirlu ngaynaaka e dow 12 karawal walla boowal. O rokki ɗum nande haala Kulle, kuuje e puɗi e anndude puɗi cafrooji rafiiji yimɓe e jawdi.
Ko ɗeen karaaaje walla boowe 12, ɗo Ilo jannginanoo, fulɓe tuugnii ngam toɗɗaade lebbi 12 hitaande. Caggal heblo Kuumeen e Ilo, Forforoondu, joom-suudu Kuumeen, rokki Ilo Dammbol ngol piɓle 28 e sirluuji mum.
Nde Ilo heɓi ganndal nagge, mari sirlu kulle, puɗe e kuuje, anndi ko soomi e ndowgu e ko suuɗii e leydi, ƴelliti ko ngaynaaka. Ko ndeen woni nde ngaynaaka fuɗɗii. Fuɗɗi ngaynaaka ko Ilo Yeladi. Fuɗɗi ngaynaaka ko nagge. Ko Ilo fentanaa leeɓol Fantaŋ to wiyetee Jaaɓi Jaara e nder leydi Mali e wiyde Abdul Ajiiju Jallo, hooreejo Tabital Pulaagu Mali, jeyaaɗo to Gaawi Nanee.
On njaaraama!
Hiirde ndee haaɗaani tan e yeewtere ndee, nde jokkii. Mago faytungo e jaŋde e jime jirwuɗe mbaɗaama, jime cifotooɗe ko yowitii e ɓamtaare, kaawisaaji Fuuta e duɗe ɗemɗe ngenndi am. Rewi heen ko bismaaɓe, rokkaaɓe konngi ko wayi Kaaliidu Geddaaɗo, Inspecteur Mohammedu Paate Jallo e Siley Demmba Yaajuru Bah. Ɓe cifii ŋarɗugol kewu nguu, ɓe manti suka gardiiɗo golle ɗee to bannge nehdi, neɗɗaagal e ngenndiyankaagal hono Saalif Soh (won e maɓɓe ko tolnodiiɓe baaba mum suka oo). Caggal konngi ɗii ko tinndinoore koɗdigal rewi heen. Yaayaa Njaay, gorko Mbaañ, diiri Murtuɗo Joop, jatti Hammaat Maamuudu e Hammadi Kaaliidu, toƴƴi daande. Darinooɓe e ɓe hakkillaaji mumen puɗɗinoo eggude e kewu nguu, moɗti poofaali, keɗtii e oo suka naalanke belɗo daande, jooɗɗo e ndaaratnde mo yawnaaki koltu. O deƴƴi, Almudel Bah naatani dokkirgol seedanteeje teddungal. Ko ena tolnoyoo e 12 seedantaagal rokkiraama e oo kikiiɗe.
Hiirde Duɗal Buuɗal Yurmeende waɗii faayiida. Gaagaa geɗe pinal kolliraaɗe ɗee gila e coñce haa e kuutorɗe, pelle Yiɗɓe Diɗɗal, Lappol Yaakaare, Jaalal Pulaagu, Hoodere Ngenndi, Kawral Woɗaaɓe Ngam Ɓamtaare, Sukaaɓe Ngam Ɓamtaare Hamdallaahi, Sukaaɓe Ngam Ɓamtaare Daar Salaam e Piindi Pinal Boosoya tawtoraama hiirde ndee, ndokkaama konngi, njettinii nule mumen. Duɗal Bele Ndenndi, Aamadu Hampaate Bah, Demmba Aamadu Bari, Momti Majjere e Humambinnaagal e Lewlewal Pulaagu ne keedtaani heen caggal.
Gelongal Fuuta lollirɗo, Njaay Saydu Aamadu


text:
Eɗen ciftina tan cuɓe (woote) ine poti yuɓɓineede ñalnde 3 noowammburu 2020 (ɗoo e balɗe ɗum noon) ngam suɓaade potɗo arditaade Dental Dowlaaji Amerik (DDA) nder duuɓi nay (4) paaɗi ɗii. Ɗeen woote suɓngo hooreejo leydi to DDA noon ine ceerti e woote hooreleydaagu no nganndiren ɗum en nii. Enen, so eɗen cuɓoo hooreejo leydi, ko yimɓe fof (kala Muritaninaajo dañɗo duuɓi 18) njahata wootoyde, neɗɗo fof ko daande wootere tan jogii, ko o waawi wonde fof. Tee njeñtudi ɗeen woote limetee (daaɗe yimɓe fof), ɓurɗo heewde daaɗe fof , kañum hawi. Oo sifaa suɓngo wiyetee ko Woote Kuuɓtodinɗe Ŋaddet (Suffrage Universel Direct). To Amerik mo Donald TRUMP, wonaa noon, hooreejo leydi toɗɗortee toon ko rewrude e Woote Kuuɓtodinɗe ɗe ngonaa Ŋaddet (Suffrage uniɓersel Indirect) : Ameriknaaɓe fof ina ndawa woote, kono ɓe toɗɗotoo ko yimɓe fotɓe toɗɗaade Hooreejo leydi oo. Ɓeen fotɓe toɗɗaade hooreejo leydi ngoni « Goomu Suɓngo » (Collège électoral) ngu 538 neɗɗo, inniraaɓe « Suɓotooɓe Mawɓe ». Ko ɓeeɗoo 538 ngootata ngam suɓaade hooreejo leydi keso oo. Kala kanndidaa dañɗo keeweendi, woni 270 daande, wonata hooreejo.
DDA waɗi ko 50 dowla. Ko ɗiin ndenti, ngoni Dental Dowlaaji Amerik (DDA) kaaleteeɗi ɗii. Heen Dowla kala ine jogii Suɓotooɓe Mawɓe. « keeweendi ɓeen suɓotooɓe mawɓe » foti ko e « keeweendi senaateeruuji mum e depiteeji toɗɗaaɗi, jooɗaniiɗi ɗum to Suudu Sarɗi ». Yeru, Dowla Kaliforni, ɓurɗo heewde yimɓe nder DDA jogii ko 55 Cuɓotooɗo Mawɗo, Teksaas jogii heen ko 38, Folorid ko 29, New York ko 29. Dowlaaji jeeɗiɗi ɓurɗi famɗude yimɓe ɗii, heen gooto kala njogii tan ko Suɓotooɓe 3 mawɓe. Tesko-ɗen tan wonde Tunndu (District) Kolommbiya (heen Washington jeyaa) jogaaki hay neɗɗo gooto to Suudu Sarɗi, kono ina rokkaa Suɓotooɓe Mawɓe tato (3).
Ñalnde woote ndawi, kala kanndidaa ɓurɗo heewde daaɗe nder Dowla, kañum ɓoftata Suɓotooɓe mum Mawɓe ɓee fof, so wonaa nder dowlaaji biyeteeɗi « Maine » e « Nebraska », peccittooɗi Suɓotooɓe Mawɓe njogii ɗii, fawaade e daaɗe kanndidaa fof heɓi. Nii woni e yeru, kala kanndidaa kawɗo to dowla Kaliforni, kañum nawata Suɓotooɓe Mawɓe 55 ɓee fof, hay so tawii kanndidaaji ɗiɗi ɗii ɓurondiri ko daande wootere. To DDA noon, ina waɗi dowlaaji ganndaaɗi to keedi (ɗii heen ina anndaa ko Repoobilikee en « njeyi », ɗii heen ine anndaa ko « demokaraat en njeyi ») ; ine waɗi dowlaaji kadi baawɗi wonde hannde to demokaraat en, janngo to Repoobilikee en : ko ɗiin mbiyetee « Dowlaaji cokti » (Etats clés), sibu ko gooto e kanndidaaji mawɗi ɗii ngardiima nder mum en, ko ɓeydaare mawnde to bannge limoore Suɓotooɓe Mawɓe.
Heen sahaaji noon ine waɗa bette mawɗe : yeru e hitaande 2016, ko Demokaraat podananoo Dowla Michigan, kono ko Repoobilikee en keɓi ɗum. En nder 24 dowla Suɓotooɓe Mawɓe alaa e sago ɗooftoo woote yimɓe ɓee, kono, e nder 26 dowlaaji keddiiɗi ɗii, wonaa alaa e sago, ɗum firti kanndidaa ina waawi ɓoftude Suɓotooɓe Mawɓe dowla, kono wooda heen wootanɗe kanndidaa kawaaɗo ɗoon oo. Ɗuum heewaani waɗde, kono ina waɗa hay so tawii heewaani waɗde ne : hakkunde 1788 e 2000, ko laabi 156 fat ɗum meeɗi waɗde.
Ko ɗuum waɗi, heen sahaaji, neɗɗo ina waawi toɗɗeede Hooreejo leydi tawa heɓaani keewaandi daaɗe yimɓe wootɓe ɓee. Ko ɗuum Donald Trump dañi e hitaande 2016 (yeeso Hillary Clinton), ko ɗuum Georges W. Bush dañnoo e hitaande 2000 (yeeso Al Gore), ko hono noon kadi wonande hooreeɓe tato woɗɓe e kitaale 1824, 1876, e 1888. E nder duuɓi 200 jawtuɗi ɗii, cakkitooje keewɗe mbaɗaama (teemedde teemedde sakkitoore) ngam ittude Suɓotooɓe Mawɓe, waɗta Woote Kuɓtodinɗe Ŋaddet, kollitaa Suudu Sarɗi, kono ndiiwtaa.
Jamma 3 jofi 4 noowammbar maa en nganndu « cikkaaɗo » maa ardoyo DDA e duuɓi 4 paaɗi, kono, e goonga goonga ko ñalnde altine dewɗo e alarba ɗimmo lewru desaambar (ine hawra e 14 desaambar 2020) nganndaten tigi rigi hol jogorɗo wonde hooreejo DDA nder duuɓi nay paaɗi ɗii.
Bookara Aamadu Bah


text:
Hono no o heewnoo waɗde hitaande kala, hooreejo leydi ndii, Muhammed Abdel Asiis, «fottii» kadi e ɓesngu. Hikka noon ko to Neema. Tee wonaa ñalnde 6 ut, ko ñalnde 13 ut, sibu ko o jahnooɗo Farayse ƴeewtoyaade ɓalndu makko. Teskuyaaji ɓurɗi ɓadaade : «rawane o ɓurnoo neyɓude», «kala ko wonnoo ɗoo e jaggal laamu, walla ko wiɗi yiyeede, ko kam ɓuri yiytinaade toon», «ɓesngu heɓaani konngol, sibu arnooɓe yeewtere ndee, jeyaaɓe e nokku hee, njowii toon juuɗe, kono ndokkaaka konngol»…
So ɗum yawtii, denndaangal jaayɗe leydi ndii ina kawri wonde « Abdel Asiis ko haali koo e ko yimɓe leydi ndii nguuri koo, ina ngoɗɗondiri ». En ngartaataa e limooje ɗe o haali ɗee.
Jokkorde luulndo (COD), kam e ko ɓuri heewde e jaayɗe kollitii ko waɗaa toon koo, “wayi ko no fijo nii”. Won wiyɓe ina jaaki ɗum en mbele Abdel Asiis haaldatnoo ko e ɓesngu (woni ko ɓuri heewde e yimɓe ɓee) walla tawii o haaldatnoo ko e hoore mum.
Abdullaay Jagana, jaaynoowo “kaasataaya” naamndiima persidaa Abdel Asiis, ko faati e ñaawoore mum e Noel Mameer kam e haala caaktanooka e internet, ko anndiraa ganagate. Jaaynde yaltinnoonde ɗum ndee wiyi ko Abdel Asiis haaldatnoo ɗoon e Iraknaajo biyeteeɗo Alawi termo-termo kaalis, omo wiya oon « Uddit heen wakannde wootere, ittanaa ɓe heen miliyoŋaaji ɗiɗi ngam ñawndude caɗeele ɗee… Min ngalanaa ɓe feere woɗnde ».
Kanko hooreejo leydi oo, o heɓtinii ko kanko tigi wonnoo sibu o wiyi « ɗum waɗnoo ko gila 2006, miɗo sikki (…). Ko goonga ndee hafeere ina woodnoo ». O ɓeydii heen noon « ko huunde tafaande, tee, waɗɓe ɗum e internet ɓee, mbaɗiri ɗum ko yiɗde bonnande mi, ɗum woodaani ». O wiyi kadi wonde neɗɗo bayyinɗo haala kaa, soodi ka ko hedde ujunnaaje 6 walla 7 oroo (miliyoŋaaji ɗiɗi e feccere haa tati ugiyya).
Nde o wiyaa wonde luulndo ngoo sosii goomu wiɗto ngam anndude mbele ko kanko haaldetee ɗoon, o jaabii « mi nanii haala nguun goomu wiɗto, miɗo fadi ngu haa hannde. Hay gooto kam haɗaani yimɓe parlemaa sosde goomu, kono, miin, mi hulaani ɗuum ; wonaa to oon bannge keɓratee-mi ».
Kono kadi, persidaa men anniyaaki nawde ɓe laawol, no waɗi Noel Mameer nii, sibu o wiyi «Neɗɗo waawaa nawde saaysayeeɓe, jokkondirɓe e saaysaaye gannduɗo hoore mum, laawol».
Ko faati e njeeygu paaspooruuji, Abdel Asiis wayi tawo ko no mo tinaani caɗeele paaspooruuji nii, kono ɓooytaani tan, o wiyi “caɗeele ɗee ñawndaama gila 16 settaambar”. Yanti heen kadi, o anndaa nii paaspooruuji 100 000 ɗii mbaɗi ko kelle 64 kono wonaa 70 walla 100 no o wiyri nii. O wiyi kadi o rokkii yamiroore yo ɗi njeeye 30 000 UM tan wonande kala kajjoyoowo gadduɗo seedantaagal binnditagol to ministeer. Kono ma a taw o anndaa, neɗɗo waawaa winnditaade toon tawa addaani paaspoor…
O wiyi kadi wonde kartal dentitee ngal, ujunere mbuuɗu wonaa huunde tiiɗnde so ƴeewdaama e kartal dentitee goodnongal ngal ; o yejjitii (walla o yejjikiniima) wonde kartal njogino-ɗen ko ɓuri duuɓi 10 ngal, yeeyetenooka, tee ma a taw nii kam ɓurnoo ngalɗoo kesal waawde muñde joote, tee, ngaal, ina waɗnoo kadi maaɗe ngenndi ndii.
Jaabawol goomu politik COD
Caggal ɗuum, luulndo ngoo hollii miijo mum heen, ngo fecci ɗum e daawe ɗiɗi : go’o : Abdel Asiis e ordinateer ; ɗiɗi : Abdel Asiis ŋaa-saa-ŋaas. Hade ɗum noon, ɓe « cunii e ko ngalu potngu nii bonnaa e ngoo fijo ngo alaa ko firti, ngalu potnoongu huutoreede ngam wallude waasɓe ». « ngalɗoo laawol kadi, maantini heen ko piytagol becce e yawaare ɓesngu e woɗɗude goonga … ɗo biyoowo ko kam reeni laawol waasortoo waɗii kuudetaa ɗiɗi ».
Go’o : Abdel Asiis e ordinateer : « … Abdel Asiis yejjitii ko e Muritani ngon-ɗen, yimɓe fof ina nganndondiri… Ko ina ɓura waktu, alaa ko o waɗi so wonaa fenande ɓesngu, rewrude e limooje baɗiraaɗe wirnude njeenaari ngonndi e leydi hee gila nde o laamii ndi. Kono, ɓesngu nguu ina siftora ɗiiɗoo yeruuji : go’o : no diwooje Mauritania Airlines keɓraa, no diwooje konu keɓraa, no kaɓirɗe safaara ɗe moƴƴaani keɓraa, no hafeere « ceinture verte » Nuwaasoot golloraa, no hafeere kanndaa Nuwaasoot golloraa, no ATTM e ENER kalfiniraa golle, no Tuugnorgal EMEL yahri … » ɗum ko yeruuji wonande ko wiyetee marseeji laamu (golle laamu halfinta) koo. «2. Booynagol ngaluuji diƴƴe e oogirɗe leydi ndii rewrude e nanondire dagnooje nguyka e ruso ngaluuji leydi, ko nanndi e : geɗal tokoñillal leydi ndii e gaggitgol kaŋŋe e nder nanondire baɗdaaɗe e MCM (Aksuus) e Tasiast : 3% fat ; nanondiral e sosiyatee Sinuwaa ‘’Poly HonDone Pelagic Fishery Co’’ ; gartugol e tufɗe men laaɗe awo ɓuje biyeteeɗe ‘’ Atlantic Dawn ‘’ e ‘’ Annelies Ilena ‘’; baawnugol SNIM waɗde kaalis mum e geɗe ɗe ngalaa nafoore, faartungooji Abdel Asiis » ; « 3. Jaltingol kaalisaaji keewɗi tawi rewaani laawol sibu alaa e bidsee : 50 miliyoŋ $ dokkal Sawuud ; njeeygu Senusi » ; « 4. Bonnugol jawdi buur e eɓɓaaɗe ɗe ngalaa nafoore ko wayi no ciiñcugol gure kese e nder ladde moraande tawi gure goodnooɗe ina ŋakkiraa fof » ; «5. joñgol annduɓe sabu tan cujjanaani laamu » ; «6. ɓeydugol coodguuli ngol meeɗaa yiyeede » ; « 7. Juloragol miskineeɓe tawi hay gooto anndaa ɗo oon kaalis naatata : njeeygu paaspooruuji, njeeygu kartal dentitee, taksuuji pawaaɗi e otooji… » ; « 8. Dokkitgol leydi : hooreejo leydi oo e galle mum e sehilaaɓe mum ndokkaama leydi keewndi e nder Nuwaasoot e nokku ‘’Sukuuk’’ e saraaji laawol Nuwaadibu, jehre liɗɗi e Tufnde cehilaagal » ; « 9. Calagol Abdel Asiis bayyinirde ngalu mum no laawol wiyri nii » ; «10. Baasgol Abdel Asiis ɗooftaade laawol to bannge kuutoragol kaalis leydi ndii, sibu o waɗirta ko no o weliraa, o wondaaka laabi jaltinirɗi kaalis » ; «11. kala ko faati e golle laamu e kaalis e faggudu ko goomuyel ɓadingel Abdel Asiis fawi heen junngo mum : gudditgol bankeeji kesi e pelle gaddotooɗe, jamirooje njulaagu caggal leydi, jamirooje njiylawu oogirɗe, keɓgol weccudi e comagol » ; «12. Jularagol dowla e maaɗe mum e nafoore heeriinde walla ngam haɓoraade luulndiiɓe : impoo, duwaañ, ñaawoore, IGE …».
So artii e ŋaasaa-ŋaas oo, ɓuri maantinde heen ko « penaale joorɗe kos, ko wayi no « mahngo jumaa Nuwaasoot » ; « ustagol soomaas » ; « moƴƴitgol nguurndam yimɓe » ; walla wiyde ina fuunta yimɓe e haalde ko woodaani « wiyde ina fawta ɓeydagol coodguuli teewu e dow keeci aynaaɓe e yeeyooɓe teewu » ; « dallinirde ɓeyde deggondirɗi coodgu isaas ngol alaa daliilu ‘pingol fijirooɓe otooji’ ». Won geɗe kadi ɗe o haali hay gooto faamaani : « ɓeydugol njoɓɗeele gollotooɓe e batte mum » ; « yawaare makko e yimɓe nde o heɓtini, o yeddi kadi ganaagate » ; « basoragol makko ngol haanaani cellal ɓayndu e hakkille makko » ; « cikkitagol Abdel Asiis limooje FMI ɗe o huutortoo ngam dallinde seedantaagal makko » ; « yedditaade hoore mum » e ko wonaa ɗuum tan.
E wiyde COD, « won toɓɓe ɗe o jaɓaani haalde to Neema : – hol battane RAJA ? Ko o haali e maslahaa cuuɗaaɗo mo ñaawoore waɗdaa ngam deƴƴude haala kural ngal ngelɗoo cukalel dewel fellaa ngal ? – « Fiyanɗe giɗo » ne ? Mbele ko Tweila o fellaa ɗum, walla ko Ain Talh walla ko bannge goɗɗo ? Hol battane pellunooɗo mo tigi-rigi oo ? – Hol ko woni caggal yaafuya persidaa oo yaafii tarafikaaji dorog ? Hol ko tagi omo jaɓɓoo njaatigeeɓe ɓeen to galle laamorɗo ɗoo ? Ɗum ko seeɗa e geɗe ɗe Abdel Asiis foti jaabaade, ɗe Luulndo ngoo yiɗaa bonnude pulaar mum, sibu nguurndam ɓesngu nguu e ngonka leydi ndii ɓuri tiiɗde ɗum hannde ».
l BAB


text:
Faransi: Welo-welo juldeere 14 / 7ɓuru to ballaŋal Eliisee, Paris
Saakitaama ñannde :
Caggal nde mooɓundiral fii ndee juldere ngenndi Faransi toŋaa rowani 2020, sabu Kowiid-19, hikka toŋe ɗen ittaama. Ko hooreejo leydi Emmaniyel Makron ardii juldeere nden hannde e ndee alarbaare 14-7ɓuru to Eliisee. Ko ngoo feeto woni sakkitotoongo waɗude e nder nguu happu laamu makko. Nooneeji konu Faransi, alaaji njoordi, maaje e weeyo hay huunde tultaano. To tawaa e maɓɓe Konu Takubaa, ngun habbaangu e nder Sahel ko ɓooyaa. Jantoore Ceerno Muusa BAH, nultondiraaɗo RFI Paris.